url: =#INNPI (Zomi): Article Education\nShowing posts with label Article Education. Show all posts\nAIDS thu theihna in AIDS pan kidop ong siam sak thei\n1. AIDS kici bang hiam\n2. AIDS natna ngah nading hun bangtan sawt hiam\n3. HIV lungno nei le AIDS natna nei a kilamdanna bang hiam\n4. HIV lungno koi pan kingah hiam\n5. HIV lungno bangci kilawh hiam\n6. Numei in HIV/AIDS neileh bangci kithei hiam\n7. HIV lungno pan AIDS natna ngah cih bangci kithei hiam\n8. HIV lungno olno a kilawh ziauziau theih ahi hiam\n9. HIV lungno nei le neilo bangci kithei hiam\n10. Bang hangin HIV lungno neih le neihloh etsak kul hiam\n11. Sisan hawm leng HIV lungno ka ngah thei hiam\n12. HIV lungno ka ngahloh nadingin bangci kikep ding\n13. Numei pasal kizopna siangtho kici bang hiam\n14. HIV lungno nei ka hi cih thei leng bang ka lawh dia\n15. AIDS natna a damsak thei zatui a om hiam\nSm Vung Deih Cing, B.A(History), B.Sc(Nursing)\nZogam khantohna leh Zomite khantohlohna\nZogam khantohna ding a kigen ciang, lampi puahthak ding, gunlei lamthak ding, kumpi zuminn lamthak ding, mei hoih tui hoih ding, sanginn hoih ding cihte vive kigen in, tua pen Zogam khantoh nading thu hi aa Zomite khantohna thu higai khinlo hi.\nGamdang pan Zogam a va ciah pak pawlkhat tawh ka kiho khakna tungtawnpan a hizong, Zogam, Kawlgam pan gamdang a paite ii thugennate tungtawn pan a hizongin, ka phawk khak thu khat in,\nKhantohna i gen ciang, i mitkha leh i ngaihsutnate ah inn sangpipi, mawtaw tampipi, cihte kimu masa, kiphawk masa kha thei hi.\nA diakin Tedim pen sumhau tam mahmah ta, inn hoih kilamthak ziahziah, mawtaw hoihnono a nei tampi om mawtaw cycle bel genvetloh cih ding dinmun kitungta in a khangto tawh kibang hi.\nLamkhat pan, lamsii-kaan ki neimello a ci zong om kieukieu lai hi. Tua sang' a suukzaw thamtham khat pen, mihing kideidanna lian mahmah lai cih thu a hihi.\nKumpi zumte ah va pai lehang, sum neileh neilo pen ong don dan, ong kinbawl pih dan kibang hetlo hi ci in a gen tam simsim lai hi. Biakna pawlpi sung ah zongh sum neileh neilo pen a pau ngamzia uh kibang hetlo ci hi. Khuasung vanzuakna saite ah zongh saingakte in lei ding aa a upmawhte uh leh a upmawh phatlohte uh pen, a hopih dan kibanglo ci hi.\nPasian nasem sia khat, thau pian, hauh mel pian in zum ah hoihtak kihopih, a nasep ci aa a dot teh biakna sia a cih leh, a ho dan, a buaipih dan kidang lian ci zen sam hi. (tua siapa ngiat in, pulpit tung tektek pan a gen)\nHih te pen Zogam khantohna thu hilo aa Zomi khantohna thu a hihi. A gam bek hiloin, a mi zongh khantoh ding kisam a hihi. Hunkhat lai in, (sianggen lehang) Zomi i cih nop sung pan, sanggam Ngawn, Zo leh Sizang pen Tedim kici diak sung ah kideidanna lim om ngei kha hikha thei ding hi. (mawhsuut, thuumna, kilemna cihte bawl a kul leh bawl huai mahmah tawh kibang hi.)\nKideidanna om minam, guptuamna om sangkhan (classroom), kineu-ettuamna a omna pawlpi, kihazatna tamna khuasung, kilangpanna a tam kipawlna tuamtuam cih dan a tam lai siah, angsung khual, behpai, pawlpi pai, khuapai cihte tam kinken ding hi.\nLampi hoih i deih mah bangin, lamsii-kaan zongh i neih ding kisam aa,\nmakai hoih i lunggulh mah bangin, nungzui siam i hih ding zongh kul aa,\nkipawlna tampi i neih mah bangin, ki panpah ding zongh thupi aa,\nPasian thu i up i theih mah bangin, i zuih i nuntak pih takpi ding zongh hoih aa,\nmihing kicing cih bang omlo ahihmanin, ki telsiamna, ki maisakna, thapiak siamna cihte zongh kisam mahmah hi.\nkhangno leh khangual batna\nKhangbat-na ( modernity) cih kammal in akhangkhangin mikim paaktat kammal khat ahi hi. Khangno kim zong khang kiban nuamtek ding hi. Hih bang tawh ei hanciam theih dan tekin khang ih bat na’ngin ki hanciam tek hi.\nTu hunah leitung bup omdan/ khawldan (global lifestyle) hong kideihin puansilh, annek te, Emo, Punk cihte in khangno te limkhat hong suak hi. Hih bang teng amitdong ulian te-in khangbat-na icih te tungah hong sinso pian uh hi\nAthutakin khangbatna in atungtham ciangbek hilo in lungsim i ngaihsut theihna ciangbek hilo in tua sang’n thuk zaw leh kilawm hi.\nKhangbat-na kantelna ( Research)\nHarvard University pan Alex Nkeles le David Smith te makaih kantel pawlte muhkhiatna tea hi hi. 1974 kimpawl hi ding hi. Hih pawlte in akhangto-san gam ahi Argentina, Chile, India, Israel, Nigeria le Pakistan cih gamguk pan khangno 6000 valte tawh kimu in thudong uh hi. Tua nungah amuhte uh tungtawnin laibu khat hong suak hi. Khangbatna’ng ( Becoming Modern) ahi hi. Hih laibu ah khangban mi ( modern man) i ki ciaptehna te akhentelna uh lunglut huai hi.\nPilna tawh kizawl ( ki lawmta)\nKhangban khat i amasa pen limin pilna tawh ki zawlhna ahi hi. Hih munah pilna icih in pilsinna ( education) bek hilo in theihpilna ( knowledge) cih nopna ahi hi. Adiakdiak in ama tunna khang (age) ah sunglut in kantel nopna( informed participant ) limgen uh hi. Veng, inn le sang cih ciangah hilo in theihna vantung azai thei penin keek nopna ‘pilna duhna’ acih nopna hih tuak hi.\nHih lim i lehlangh ( reflection) in amah le ama khang i kizopna ( contact with social changes) hi ding hi. Ei kuak sung bekah kha bangin taang ding ciangbek hilo in, pilna vang tawh leitungbup vaaksak ding ahi hi.\nTangtha khauhna (Personal Efficacy)\nAnihna limin ciim/pil/ theibaih/ telbaihna ci uh hi. Hih munah tangtha (personal efficacy) limgen uh hi. Alamdangin hih lim i lehlangh ( reflection) agen ding uh teh tunai a thupiang tawm’ tawh khentat lo uh hi.Asun, azan in ahi hanhan khangnote tung thu khentat pah loh ding kha-m uh hi. Ahih hangin mawl milmelna ciangtawh bel khang kiban zolo ding hi, ci uh hi. Nidang aki gen , ‘ ahun atun the pianglel, thei lel ngel ve’ng’ cih tawh hong ki banglo hi.\nMite zongsat muhna/ thute (paradigm) te omthei hi. Thupiangte ih et ciangin hih ih zongsatte pan ih kaakkhiat phot kul hi. Ngaihsut suaktatna ahi hi. Hih lim i lehlangh ( reflection) pen ama tatzia/ sepzia te ci hi. Pilna sinna ah sang teelna, kivakna ding nasep teelna, atawpna ah innkuanpih ding teelna ciangdong ah teel ding khatpeuh a-om ciangin suakta takin teel uh hi.\n‘Hih amaan hi’icihlian ciangin ngaihsutna dangte kikhak nelh pah hi. Tua ahih manin kong kikhak thumaante pan suakta nawnlo in tawntung thong bangin kiman’cip thuak uh hi. Adiakdiak in leitung pilna te ah amaan kilkel cihin dawlkhat khit dawlkhat ikah khit ciang bekin kitung hi. Tua ahih manin ‘aki hong lungsim’ pen ali-na lim in na ciamteh uh hi.\nHih ading lehlangh( reflection)in kikhelna ahi hi. Kikhelna te koici phuuk ding, kip takin len ding maw, khah lel ding. Anih in ih nolh kul hi ci hi. Neemtakin kikheldiam theihna ( flexibility) limgen hi.\nHih lim li-te in atunga thukanpawl te kantelna pan hong muhkhiat uh khangbat-na’ i thute ahi hi.\n( Kyaw Win gelh ‘ Khangno le khangbatna: Ref- Becoming Modern’ pan)\nThang Sian Sing\nLaisimna i a hoihna\nKhuak siatna pan hong dal thei hi.\nLaisimna in lunggimna hong kiamsak thei hi. (Lungsim tawmvei apualam khuadak sakthei hi.)\nThu ciaptehna hoihsak semsem hi.\nNuntak dan ding hong hilh in i nuntakna hong picing sak thei hi.\nThu hong ngaihsun sak thei hi. Thu khat peuh ah hong lunglut (Concentration)sak thei hi.\nAgik niai nuai ih pumpi tawmvei hong tangzang sak thei hi. Ih natnate hong nuamtuam sak thei hi.\nLungkia in thanenna te hong damsak thei hi. Ahoihlo ngaihsutna te pan hong honkhia thei hi.\nNisim in laisim in. Na nuntakna ah lungnop daihna te nang tawh hong om khawm den tahen.\nNung zuih theih pilna\n(Pilna kaci liang hi. Siamna ciang hilo in, theih pilna ahi hi.)\n‘Naupang in ulian/uham te’ Pa hi,’ cih laigual khat kamu ngei hi. Akhelpi khat-in katuat hi. Ka leh ngaihsut kik ciangin thupi kasa sem hi. Ulian khat pian na’ngin naupang’ hun nawk-loh phamawh hi. Suahtung’ akipan ‘ulian/uham’ in asuak omlo hi. Thu bulpi ih cih ding hi.\nA ‘naupang’ ngeilo ‘ulian’\nUlian/ham khat alian-sa/ham-sa in mite lakah atung thak dingin ngiahsun ni. Amah in neu akipan ih sintoh an neek, puansilh dante thei ngeilo hi. Agol ngiangua hangin mi’tatzia in ta theilo hi. Ulian/ham i cih in akilamm toto ahi hi. Gamtat luheek ziate kisiam pah lo-in hun tampi la hi.\nMite tawh kizop theih na’ngin sintoh kul hi. Amasa in, naupang lai-in deih khatpeuh om-in ngah kei leh kappah, lungkimlo ngam pah, heh pah ngamin ama ngah ding ciangbek ngaihsun zo hi. Hong khangto in agol zawk deuh ciang mite’ mit-heek tawh kizui in hong gamta thei in, apicing’ ciang ahileh aman’ adeih hangin mikhatpeuh ading ahoih kei leh suplawh ngam zah ciangin hong khangto hi. A ‘naupang’ ngeilo ulian/ham khat ahih leh apumpi gol zong khuallo in hong naupang vai keei leh, apumpi golna (ama thahatna) zong mite’ nopneh ding pikhat hi ding hi.\nMakai hoihte in nidangin nungzui hoihte nahi ngei uh hi.\nAtunga gentehna mah bangin makai icih ulian/ham khatin tuma hunte ah nungzui (naupang) khat na hi ngei tawntung hi. Hiciang atun theih na’ngin makai hoih tampi te nungzui hoih khat nahi masa hi. Lai-at khatin, ‘Mipil khatin Sia kician khat nei tawntung hi,’ ci hi. Athu nengno ah zong hong kihilh kei leh ih sangsiam kei leh ih theihloh ding thu pawlkhat om hi. Makai khat pian na’ng kal khatna in nungzui hoih khat suakna ahi hi.\nKha Siangtho sathau nilhna (anointing) zong atungpan anuai ah\nUnau bangin mite ki thutuakin aom uh ciang bangzahin etlawm hiam. Siampi Aron lutung pan kibua in, akhaa ah luangin, angawng dung ah aluangsuk sathau tawh kibang hi. (Late 133)\nLai Siangtho sungah sathau in Kha Siangtho limpua in, Pasian’ mite khempeuhin Pasian kiangpan nakhat peuh asep dinguh ciangin sathau nilhna omlo in na mawksep lo uh hi. Hih munah ih gennop in sathau luan zia ahi hi. Atungpan kibua sathau in atung pan anuai lamkhat bekah luangsuk hi. Lehluan cih bang omlo in ki thutuak- na, ki thumanna lim ahi hi. Pasian’ nasep zia zong ici thei ding hi. Nungzuite’ ngaih ding thupha in makai te tungpan (sathau in lutung pan kibua) hi-in, lamkhat bek (leh luanlo) ahi hi. Makaite kicin/cinlohna in ama vai ahi hi.\nKithutuahna mun bekah Kha Siangtho in nasem thei hi.\nBiakpiakna apia ding mikhat kiangah anungta Pasian abiakma-in, asanggam pa tawm kilemna abawl masa sak Pasian ahi hi. Kilemna/ ki thutuahna amu nuam Pasian ahi hi.Khat le nih ki thutuakin thungetna in vang nei hi ci hi. Mitam/ tamlo kaal lo in khat le nih ahih leh zong cise hi. Ki thutuakna i vangliatna ahi hi. Pasian nasep te ih muhno leh ki thutuak masak kul hi.\nPasian in ahun atungciangin makai dingin hong lamsang ding hi.\nMakai khatin vantung mikhat bangin thaneemna nei kilkel lo ding cih theih na’ng zong omlo hi. Makai-te lehdo-na in nungzui khat peuhin amah le amah amakaipa sang’n pilzaw, siamzaw in akingaihsut ciangin piang thei hi. Makai khat sang’ in ih pilzaw, ih siamzaw zong’n eite vaipuakin makaite panpih ding ahi hi. Pasian’ phalna tawh makai khatin sia-in/apha zong’n hih dinmun atung ahi hi. Ih pilzawk, siamzawk leh lehdo hamtang ding lungpuakin ki sittel huai hi. ‘Angakzo mi in thupha ngah’ ci hi. Ahun atung’ ciangin nang hun tung peelmawh ding hi. Leitungin zong mihoih/ misaim te adding mun khat siit den hi.\nMakaite’ tungpan sinthei ni!\nMakai ut nungzui khatin ih sep theih nalianpen in ‘ Ke’n ka makaih ciang’ ci-in makaite tungpan asia/ apha te muthei in sintheih na ahi hi. Stage tunga dingding mikhat in Stage nuai panin kigih kholh kul hi. Tua hileh bek Stage tungah ih mai miallo ding ahi hi. Asin thei te adingin naupang khat kiangpan ahi zongin, ahai pen khat kiangpan ahi zongin sintheih thu khatpeuh ki seel thei hi.\nEite’ kipawlna te ah makai hoih, nungzui hoihte tawh hong etlawm ding ih lunggulh hi. Ki thutuahna ah tha om hi. Ki thukhat theihna in pilna ahi hi. Khantohna ding zong kal masa hi ding hi. Ei muntekah siamtek ni.\nA tangcing thu ngaihsutzia\nA tangcing ngaihsutna icih in aki thuap ngaihsutna (vertical thinking) le a tumdang/pheipai ngaihsutna (new think/lateral thinking) te akikop aa zat theihna (ahkl) khek kawikawi theihna ahi hi.\n1967 kumin De Bono in “A tumdang thu ngaihsutzia (the use of lateral thinking)” cih laibu khat hong bawl khia hi. Tuahun aa kipanin ama ngaihsutna thu te in sumbawlna lam, leitung gamvai lam, nuntak khuasakna le pilna tuamtuamte ah kizel mahmah hi. De Bono ahih leh kum 15 aphak in university kah ta hi. Kum 21 ah doctorate dingin a pilna kicing mahmahta hi. Oxford le Cambridge sanginnpi te panin lukhunelkai 5 bang ngah hi.\nA tumdang thu ngaihsutzia icih in ‘Ngaihsutna thak khat ngah na dingin a omsa/ i neihsa ngaihsutna, theihna te pan pusuah khiat theih nading hanciamna ahi hi.” ci hi.\nEite zat det ahi a kithuap ngaihsutna icih pen dum khat a thuk nading in a to suksuk tawh kibang hi. Mundang ah kikhinlo in tua dum bek mah toto lel hi. Kal khat khit kal khat ngaihsun hi.\nA tumdang ngaihsutzia ahih leh tua bang hilo hi. Dum khat pan dum khat ah kikhin hi. Thu khat tungah kip tak in ki ngalo hi. Lampi thak le kikhelna zong kawmin ki khin kawikawi hi.” ci’n De Bono in gen hi.\nPaupi le Sumtang\nPaupi pen kum 5 apha naupang khat ahi hi. Amah pen Austrilia ah a nulepa tawh om hi. Khat vei a lawmte in a khelbawl nop na un sumtang nih tel sak hi. Khat pen a tang gol Austrilia dollar pek 1tang le khat pen a tangneu dollar pek 2 tang ahi hi.\n“Paupi, sumtang tegel ah nang koi tel ding? Na deih pen la inla tangsuak o”\nPaupi in tua sumtang tegel hong en gige hi. Tua pan in a golzaw pek 1 tang hong tel hi. A nungsang ah a lawmte in zahpih in ciamnuih in gen uhi. Paupi pen ciimlo, teilo ci uhi. A tangneu pen a manphat zawk lam theilo hi ci uhi. A khelbawl nop sim un alawmte in Paupi sumtang tel sak thithe uhi. Paupi in lah a lak ngeisa a tanggol pek 1 tang mah tel den hi. Khat vei a ute khat in mu ahih manin Paupi hong sam in “Paupi aw ka gen hong um o. Sum tang a neuzaw pen a golzaw sangin a zahkhat bang aa manpha zaw ai maw. A gol zaw na tel pen khial teh” ci’n hong genpih hi.\nPaupi in zong a upa deihsaknate hoihtak hong ngai hi. Tua khit ciangin\n“He himah, ken zong theimah ingh. Ahih hang a manpha zaw a tangneu pen ka theihna bangin a tel hi zenzen leng amaute in hong telsak thithe nawnlo ding uh hiven.” ci in hong dawng hi.\nPaupi ngaihsutzia pen tumdang diak hi. Ama ngaihsut zia in a dinmun uh (situation) ki lumlet sak hi. Amau le amau thei akisa a lawmte mihai suaksak hiau hi.\nPata tegel le aalu lei\nKhat vei putek khat in thonginn sung aa mat a thuak a tapa kiang ah hi bangin lai hi. “Ka ta aw thonginn sung ah na om zawh ka lungsim thanem mahmah inleh ka kum tam tawh bangmah zong semzo nawn keng. Tun aalu tuh hun hita mahleh i aalu lei kiak le lopa tawh khawhloh in om….”\nA tapa’n zong a pa lai a sim khit ciangin lai khat hong at in a pa hong khakkik pah hi. A lai at na sungah “Pa aw, na patau kei in. Lo aa ka phum aksa vuite (bengvui) na zuak inla asem ding mi na cial in…” hong ci hi.\nA zingciang in palikte a lo vuah aksavui zongin mun citeng to in thapai uhi. A tawpna ah bangmah mulo ahih man un ciahkik uhi.\nTua zawh a sawt lo in a pa kiang panin lai khat hong tungkik leuleu hi. “…Ka tapa aw, aalu na tuh thei ta ing…” cih ahi hi.\nThonginn sung pan in a lo uh kigal khawh theih lo hi. Mi cial ding cileh zong sum kicing neilo kha ding uhi. Ahizongin a ngaihsutna akhuak a zat theih na in hih buaina khat lemsak leuleu hi. Khat veivei ciangin i ngaihsutzia te suakta tak in daipua lam (out of the box) ah khah khiat ding kisam zel hi.\nDaipualam ngaihsutna (Thinking out of the box)\nTuma kum za tampi lai in ah, Italy gam khuaneu khat ah sumbawl khualzin khat sumbawlna ah tuahsia ahih manin khuasung aa sumhau pa tung a lohkik ding sum leibat tampi hong nei hi.\nSumhau pa pen putek, mel hoihlo meigong khat ahi hi. Sumbawl pa tanungak pen hoihsa in pakta hi. A kiciamsa uh ahi sumte lohkik ni ding hong tuntak ciangin sumhau pa in sumbawl pa kiang hibang in thu khat ong gen hi.\n“Na tanu tawh nong kiteen sak leh nong leibat teng hong maisak ding. Nong kiteen sak kei aa leh na neihsa teng hong matsak ding” ci hi.\nAhih hangin sumhau pa in khuasung mite theih khat le zahtak khat ahih na tawh hibang a sep ding kilawm kisa lo hi.\nTua hi aa hibang in ngiankawi khat hong ngaihsun hi. “Hih na huansung aa suangpak tangkhat le suangvom tangkhat ka ip sungah koih ning in na tanu in tel hen. A zenzen in suangpak a lak khak leh na leibat teng hong maisak ning. Na tanu zong nangmah tawh om khawm ding hi. Ahih hangin a vom a lakkhak leh kei tawh kiteng ding hi. Sum leibat pen lohkik kullo ding hi. Hih kong cih dan na ut kei aa leh lah na neihsa teng hong matsak ding bek thamlo thonginn hong puak ding hi ingh” ci’n lungsim dik khat bangin hong pau hi.\nHi bang hun ah Sumhau pa cih bangin san ding lo siah a dang lampi omnawn lo hi.\nSumhau pa’n huan sung aa suangtang nih hong tawm in a ipsung ah hong guang hi. Hi mun ah sumhau pa zuautat hi. Sumhau pa in suangtang a vom tangnih a ipsung ah a guan lam nungaknu in mukha citciat hi.\nHui.. himun, hibang hun ah koi cih ding. (i.) “Suangtang vom tegel lak khia in sumhau pan hong khem sawm” cileh zong kingah ahih hang a leibat uh lohzo tuanlo ding.\n(ii.) Suangtang tegel a vom ahih lam thei pipi aa sawk ding” in a pa thonginn taan nading pan hon khia ding ahih hanglah hibang mi tawh kiteng nuamlo zel.\n(iii.) “Sawk vetlo ding” ci lelah a tuahkhak uh haksatna pen kiamtuam tuanlo ding le piangtheilo hizel.\nAma mailam nuntakna tawh kisai thu khat ahih manin nakpi tak in hong lung ngai hi. Tua panin Sumhau pa ip sung aa suangtang hong sawk hi. A khut sungah humcip in kawl-tuikhuk sung ah thakhat thu in hong lawnsuk hi.\n“Nu! Na heh kei o.” hong ci seisai pong hi.\n“Na sawk pen a vom hi ei. Ken thei ingh.” ci’n sumhau pa hong awngkhia hi.\n“A vom cih ding hithei pah kei” – Sumbawl pa le a kim a om mihon te in ci ngeingai uhi.\nSumhau pa zong maisia tak in “tua leh khat vei sawk pha kik leh hilo dia” hong ci hi.\nNungaknu in “Sawk phat ding kul sam ken cia. A cian lai suangtang pen enle hang kei sawkkhak pen kithei pah ding hiven” hong ci phei hi.\n“Na ipsung aa a cian pen suangpak ahih leh kei sawk pen a vom hi ding. A cian pen a vom ahih leh kei sawk pen a kang hiding hi ven” hong ci lailai hi.\nSumhau pa’n a sumte lah ngahkik lo a lunggulh nungak nu lah ngahlo in a inn ah khutguak tawh hong ciah kik hi.\nHih thu in ahih leh a tumdang/a pheipai ngaihsutna (lateral thinking) ziale dan hong telgen mahmah hi. Nungaknu ngaihsutna in a pa’ haksatna, buaina pan honkhia zo bek thamlo amah zong suakta zo cih imu ding hi. A tumdang in a ngaihsun den mi khat in hi dan ngaihsutnate nei thei zel hi. Hih a tumdang ngaihsut dan neih theih nading in kisin ding kisam hi. Mite kivak ngaihsutna ahi a kithuap thu ngaihsutzia (vertical thinking) pen thupilo hi cih na hipah lo aa hidan a tumdang ngaihsutzia zong om hi cihnopna hi zaw hi.\nEdward De Bono in khuak i ngaihsutzia, ngaihsutdan ah namnih na khenlai hi. Zomi ten kha mit icih/ lungsim theihna (perception) le theihna te a paizia (processing) te ahi hi. Hi tegel pen ki helh diamdiam/ki kan zingzeng hi. Tua hi aa mihing’ khuak pen computer tawh kibang lo hi.\nGentehna (1) aa Paupi thu en kik ding hileng, Computer khat hileh Paupi bangin ngaihsun het lo ding hi. Dollar pek 2 tang pen mah tel ding hi.\nTua hi aa hih Edward De Bono thu ngaihsutna ah lungsim theihna le theihna piazia (perception and processing) kikal aa aom kilamdanna pen a bulpi ahi hi.\nKhat veivei ciangin ei mihing te in i khuak ngaihsuhzawh na pen i ciangtan thei hi. Dai kikai huang suk ciang bek ah ikhuak nasep na i neusek suk hi. Tua in i khuak pen computer khat hih theih nading a hanciam tawh kibang hi. Hih in bang hang hiam ci’n i ngaihsut tak ciangin eite pen a man/ahi bek i ut man ahi hi. Khialh ding i lau man ahizaw hi. A zenzen tuni aa man hi, khial hi nacih thute in a khial thei thute vive mah ahi lel hi. Hih thu te in kum, kha, ni kici hun hawlpi hong nawk khak ciangin damdam in hong ki hei thei hi.\nGtn. Tuma kum zalom 14 lai in Leitung in Ni kimkot hi cih thu athei le a genkhia Nicolas Copernicus pen zuau thu gen ci’n sih dan kipia hi. Ahi zongin tuhun ah Leitung in Ni kimkoh lo hi ci leng miten ahai aa hong kithei ding cih ahi hi.\nTua hi aa buaina, haksatna khat peuh ah dawnna (solution) khat bek hi thei denlo hi. Khuak ngaihsutna zaisak in, khahkhia leng buaina alem sak ngaihsutna te zong kingah thei hi cih ahi hi. Tua hi aa dai pua lam ah suakta tak le zai tak in ngaihsutzia khantoh nading hahkat ni.\n(Pasian in leitung uk dingin mihing hong bawl ahi aa, mihing khuak in leitung ah seplah neilo hi. Hi khuak nasem dante ahih le a kikhel den leitung thu te ah kinga aa kong gelhkhiat ahi zaw hi.)\nRef; Lateral thinking by De Bono\nLateral thinking le khuak zalen na by Lutlat Eing (Kawllai)\nSuahtaakna leh Pilvangna\nUS (gam khangto sa te) leh Kawlgam, koi ah kisuaktazaw?\nKawlgam ah mawtaw cycle pen mi 3 mi 4 tuangin lukhu khu selo aa hatsak mahmah theihna mun tampi om in US ah ki ngah khollo kha ding hi. Kawlgam ah mawtaw tuankawm zatep, seat belt gaaklo in phone len kawmsa aa i hawl zong, US gam zah in buaina omlua lo kha ding hi. US ah bank card zat sim, phone location turn on sim, i zat hun, i zatna, koi mun ah cihte auto in theihsa hi pahpah aa, thukante'n a theih nop khat sulzuih ding baihin, kawlgam ah tua zah aa ong ki enciklo hi.\nUS ah cash in hand te thukhat, sumlut zah, sum neih zah theilua kisa in, tax pen ong dok ciatciat thei uh aa, golhguk kipia theilo lai in, kawlgam ah sumlut zah neihzah cihte ong encik lo baan vuah, niangtui man ci ziau leh vai tampi siang thei lai hi. Mawtaw i kawi sak ding khawng ciang, signal light lak selo in kawlgam ah a kihawl theihna mun tampi om aa US ah hi leh kawlgam sang' strict zaw veve ding hi.\n(tua leh, hih gam te 2 koi suaktazaw?)\nCih nopna ah, suaktatna cih pen, a huampi in nam 2 om cih theih a hihi. kawlpau in, baung (ciangtan nei huang) sung ah suakta tak in om theihna, sep theih pau theihna cih leh, baung (ciangtan nei huang) a omlo suaktatna cih a hihi. Thukhun tawh kituak a hih naak leh suakta takin pau thei, gen thei sem thei, bawl thei in a hizong, thukhun pua a pial sat aa leh, thukhun tawh kizui in thu kikhen hi. Gtn. freedom of speech ci in, kisuakta sak aa mimal pilvangna (pin-ko a thih-sate) tawh a kikop kei aa leh, a suakta gam kici US ahizong, a suakta nailo gam kici, kawlgam a hizong, gam tampi ah tuabang dan mite in mat thuak veve uhhi.\nFacebook sung aa lai a post na hang bekbek in kiman pen mi tampi om khin cih IT news sim zelte'n thei tek ding hihang. Fb sunglo a pua lam ah zongh, a hang tuamtuam tawh a kiman tampi mah om lai ding hi.\nCihnopna ah freedom cih pen, utbang aa pau, gen, sem, bawl theihna license hilo aa, liangko kikimna cih zongh, mihing khatciat nuntakzia, sumneih zah, zaliatna, thu neihna cihte kikim ding cihna hi tuanlo hi. Suahtaakna pen, mimal pilvangna (a thih-sate) tawh a kithuah kei aa leh, tua pen buaina piang thei aa zatkhialhna lam ah langkaaizaw hi. Tuahangin, pawlkhat bangin Kawlgam pen democracy tawh a mite kituak nailo hi ci-in a gen bang tampi om ngei hi.


timestamp: atn

url: =Gambup tawh kilehbulh Tedim khuahun ~ Lian Tuang :: ZOMI DAILY\nposted on 11 August 2019 at 5:43 pm Lomkholna: Liantuang, News, Tedim\nGlobal warming kici leitung vannuai khuahun lum semsemna thu pen a kiza mun mahmah kammal khat ahi hi. Khuahunte nidang bang nawnlo hi. Singkung lopa bek hi loin nuntakna nei mihing ganhingte nangawn khuahun hangin kisih lawh in kisiat lawh semsem ta hi ci in Dr Myint Zaw in gen hi.\nAhuampi in khuahunte a ngei bangin loin luangkheng den pahpah hi. A lum ciangin lumlua, a vot ciangin votlua cih bang dan ahi hi. Leitung huamin a kigen ciang Myanma gam zong khuahun kikhelna a thuak phadiak pawlin kiciam teh hi ci in U Win Myo Thu in gen hi.\nKhuahun kikhelna apiangsak thu tampi a om hangin a kikhelzia a kipatna pen nam khat hi pi pen in kigen hi. Tua in guahtui luanzia manlohna ahi hi.\nGuahtui kiam in a zuk sunsun ciangin bua gawp mang ahih manin hawk tui hat in luitui guntuite khang ziauziau hi. Luidung gundung le mual le guamte nawkgawp ngiengei thei hi. Leitang a len a khui ding singkung lopa tawm ahih manin min cim pahpah hi ci in Dr Tun Lwin in gen hi.\nMyanma gambup guahtui luazia pen 1961-1980 kum in 2405.9 mm hi a, 1981-2010 kum ciangin 2221.4 mm ahih manin kum sawm nih sungin 184.5 mm kiam hi ci in Myanma Climate Report 2017 ah kiciamteh hi.\nDr Tun Lwin in Guahtui tawm tektek ahih manin khuahun kikhel tektek hi. Khal ciangin khuahun sa lua a, phalbi ciangin votlua hi. Nidang lai in kha 4 sung guahzu a tu in kha 3 sung khawng bek zu ta hi ci hi.\nAhi zongin Tedim khua lian bekin I et ciangin guahtui kiam loin khang zawsop hi.\nTedim khua hunlam kumpi thuneite ciaptehna ah Tedim guahtui luanzia pen 1999-2008 kum in 57.91” hi in 2009-2018 kum in 61.92” ahi hi. Kum 10 sungin 4”val deuh khang hi. 2016-17-18 kumte ciangin hoih to semsem a, 2018 kum in 77.17” tungto hi. 2010 kum khit lam ciangin guahtui hoih semsem zaw hi cih ahi hi.\nGambup huamin guahtui kiamin khuahun siat lam a manawh laitakin Tedim khuapi huam teng guahtui khangin khuahun hoih lam manawh na hi gige hi. Hih thu pen bang hang hi ding hiam.\nSingkung in vantunga om guahtuite hup hi, a kicih mah bangin Lawibual a Pa Pau ( Pa Suan Pau ) lo mun tungtengah meipi bawk litliat in tua lai panin guah zuk ding ong kipan hi. Guahtuite sawi dingdeng sa in pa Pau lo sungah leng suk hi ci in Bishop Filex in gen zelzel hi.\nTu laitakin singkung po mitmet in a nim dildial ahi Lawibual sangpi nuai a pa Pau lo mun pen tuma kum 2000 lai ciangciang khawngin lingmin lo in ka pai theih zelna hi a, singkung a lian po nawn loin, mehlei dai um na ding ciangciang bek om hi. Mualte kolh in lei keu mahmah hi.\nAhi zongin Pa Pau in hoih tak puah in a zun ciangin singkung ong nim kik in khuahuan nangawn a hoih sak leitang mun ong suak kik hi. Nidangin a kang dekdek khin sa Lamzang khuakhunga Luipi tui pen tu in tui tam semsem a tuk tawh khal tawh kang nawlo hi ci in Lamzang khuate in gen hi.\nSinghalh lo sung leh a kim a om luite tu in tui phul kik ta a, Zulei, sakhi, ngal, vasa tuamtuam le gamsa tuamtuamte in tua gamlak bel ta hi ci in tua kim a om te in gen hi.\nMyanma gambup leitung bup guahtui kiamin khuahun siat lam a manawh laitakin Lawibual sangpi nuai a singhalh lo lianpi le khuakima singhalh lo tuamtuamte hangin Tedim khuapi ah guahtui hoih semsem zaw ahihna a gen nuam I hi hi.\nAmah it in hoih tak a kem khempeuhte singkung in an le tui pia in hoih takin kemkik takpi ahih manin akua maciat in singkung suan in ,it in puah in zun toto lai ni ci in kizawn nuam hang. Lian Tuang\nPrevious: Geology pilna tawh kisai theihhuai thute ~ Victor Mungno\nNext: Mainawt teitei lel in ~ Dong Mung


url: =Kawl paunak “Pywe lan htung phiea khiin” ~ Tual Khan Suan :: ZOMI DAILY\nposted on 29 July 2016 at 3:02 am Lomkholna: Article, Tualkhansuan\nZomite bek hilo in, leitung minam tuamtuamte’n zong paunak, lakam leh thupil tampi tak na nei uh a, tuate pen mihingte nuntakna tungtawn pan kisin thu a hih manin, thu manpha vive a hihi. Tua paunak tampite pen thu kihilhna, thu ciaptehna leh a tuamtuam in kizang hi.\nKawl paunak a hi, “Pywe lan htung phiea khiin” a kici pen ei Zomi sungah ( a diak in Kawlgam lam a teng Zomite) ki zang kiaukiau thei hi. Na khat peuhpeuh sep khiat ding ngimna a om tak teh, a hanciamna hunsungin kihel lo na pi’n a lawhcin veve ding a theih a, min deih veve mite in tua nasepna ah tawm kihel pak uh a, a mau hanga lawhcin bang a suak sak mite genna in kinei hi. Angsung bek khual a, min hoih minpha bek a deihte genna in ki zang hi.\nTua ahih manin hih Kawl paunak kizatna i et ciangin Zomi sungah ah zat theihna ding mun tampi a om manin kizang theih zel ahihi. Mihing pen khat leh khat kibang hetlo i hihmanin pawlkhat in sem na pi’n mawhpuakna a la ngamlo a om tei hangin, pawlkhat in sem ngamlo in a thubek tawh min deih pawl ki om tawn tung thei hi. Mihingte ngeina khat zong hi a, khat leh khat i kibat lohna zong a hih manin tua pen a kidal khol thei ding thu namte a hi kei hi.\nA zatna: Nidang lai in khua sung khat ah, khuasung makai (hausa lamte’n) khua zang bup in pawi bawl ding vai hawm uh hi. Khua sung mi khempeuh zong thalawp tek uh a, thu kikupna ( pawi bangci bawl ding) cihte pen kikupna nei zel uh hi. Tua bang hun laitak in, tua khua sungah mi thu vaihawm a zui nuam lo leh a ma vaihawmna lo peuh a nial thei mi khat om a, tua mi pen thu kikupna ah a kisap hang pai ngeilo in tuam om hi. Khuapihte lah pawi bawl ding lawp mahmah uh ahih manin pawipi pen a mah a kihel lohhangin a piang ding hita hi. Pawi kibawl hun taktak ciangin tua mi zong, mipi lutna kong kalai tak ah phek phah in na lam keii in, mipite na ki en sak ngeingai hi. Lam thei mawhlo a hihteh, pawisim mite in zong, muh nop sa uh a, va en ngeingai uh hi.\nPawi pai mite’n a et tah teh, a mah zong ki min sial nuam mahmah a hih manin, hih pawi pen kei hanga mi a tam hi,kei hanga lawhcing hi, ci’n awng kawikawi hi. Pawi pianna ding vaihawm pawl ( khuasung makai) te tung na ngawn ah, hih pawi pen kei om kei leng mi tua zah in tam hong pai kenteh ci lai zaw sop hi. Pawi pianna dinga khuasung makaite thu kikupna khempeuh selcip in, pawi kibawl ni a, pawi piang pah tawh kibangin gen in, mi umsak zo theilai hi. Khuasung makai te’n bel a mai ah bangmah genlo in, “ Pywi laan htung phea khin” ding mi zong kisam zel hi ci uhhi. Tua bang munte leh midangte vaihawmna zui utlo, angsung khualna leh min hoih deihna ngimna bek tawh mite sepsa khempeuh a ma sep a suaksak nuam mi a om ciangin hih paunak kizang thei zel hi.\nTheih ding: Laisiangtho sung ah ei ma nuntakna tawh kituak thu tampi i sim khak theih bangin lai gelh mite laigelhna sungah zong, mimal cihnop tuam a om loh hangin, laisim mite nuntakna tawh kituak tampi om thei hi.\nPrevious: Kua aa ding sem, bangci sep – 1\nNext: Windows Computer ah “Run Command” zatdanding ~ ZD


url: =Penglam Tangthu ~ Hau Za Cin :: ZOMI DAILY\nPenglam Tangthu ~ Hau Za Cin\nposted on 28 January 2016 at 7:05 am Lomkholna: Article, Hauzacin, Theihhuai\nPeng Lam pen Ciimnuai pan piangin Ciaugal hong kai hi. Tonsim a kici Champhai ah hun khat laiin ukpi in om ngei hi. Peng Lam tangthu pen a kilim gen mahmah hangin a tangthu a ban taka gen leh gelh om lo hi. A kipehtawi toto zong hi kha dingin upmawhhuai hi. Ahi zongin a tangthu pawlkhat pen a man mah hi. French numei tangthu kan khatin zong hih bangin ci hi: “Chin mite in tangthu a bul leh a tawp neilo Peng Lam tangthu nei uh hi,” a ci hi.\nTedim Simmi in Peng Lam kici a, Kukite in Beng Lam ci a, Hmarte in Surbur ci in, Mizotein Chhur ci uh hi. Hmar tangthu khat in Peng Lam pen hmar namte sungah Darngawnbeh, Khawbungbeh, Hrangchalbeh leh Ngurte beh a suan pa hi ci-in ciamteh uh hi.\nPeng Lam in zi nei a, a min pen Thai Rong Chong hi. A sanggam dangte min – De Van Thang, De Van Ngul leh Si Van Lal te ahi uh hi. Khatvei a sanggampa Si Van Lal in Peng Lam kiangah kamsangte thugen bangin a gen in ah, “Nang pen mi minthang khat nong hi ding hi?” a ci hi. A cih mah bangin hun khat laiin Hangsai tawh Tonsim zangah mi tul sagih (7000) uk in om kici hi.\nKhatvei Peng Lam in a galte a buk sungah a om leh om loh cian nuam hi. A buk gei a tun ciang, “Ni dang ka buk ka sap ciang hong dawng ahih ciangin, tu’n sam ningin hong dawn kei leh ka galte om hi inteh,” aci hi. Tua leh a gal panin, “Buk aw” ci in a sam hi. A buk in dawng lo hi. A dawn loh tak ciangin ka galte om a, hong dawng ngam lo hi’n teh? ci in khatvei a sam kik hi. A sap kik ciangin a galte in, “A buk a sap ngei a dawng ngei khat hi ding hi,” ci in, “Hawi” ci in a dawng uh hi. Tua bek leh Peng Lam in a galte om hi cih thei tel ahih manin, “Gal om ei,” ciin a tai hi.\nPeng Lam a galte in nungdelh uh a, a mah zong a tawl ciangin singluang nuai khatah bu hi. A galte in a omna theilo in a singluang tung pan khuadak a, a singluang teipi tawh a khawh uh leh Peng Lam in, “E, nong khawh ka huau-huau ding uh ahi,” ci hi. A galte in, “E, hiah om ei,” ci in delh leuleu uh hi. Tua leh amah singtung kah a, a galte in a sulzui thei nawnloin cimawh in tua a sing kahna nuaiah an a ne uh hi. An a nek uh leh a naupang tata in an tang lian tata tawi a muh ciang, “E, a naupang tata in a tang lianlian tawi ta luau luau,” a ci hi.\nTua leh ‘hong kum in’ a cih uh leh Peng Lam kum nuam lo hi. Tua leh a sing bul phuk sawm uh hi. Phuk-a amah thahlup sawm uh hi. Tua leh Peng Lam in, “Kei nong thah uh leh pama mim hongte ka that khin ding hi. Tua lo zong galkap hangsan tampi khua ah ka nei lai hi.” (Amah’n galhang acihte pen naupang bangmah thei nailote hi). A galte in, “Na galkapte bangci bang taka hang uh hiam?” “Kei galhang neihte pen, ak-ekmucik ne ngam, temta hiam lai a suangtat sat ngam khawng ahi uh hi,” a cih leh a galte’n hangsantuak salua ahih manin man ngam loin a khah leuleu uh hi. Khatvei a galte in man kha hi. A khut a nunglehhen sawm uh leh Peng Lam in, “Hih bang hong hen kei un, ka kipek khia pah ding hi. Ka kiu kong ton dinga, ka ban bul tawh nong kan khawm ding uh hi. Tua hileh ka taikhia thei kei ding hi,” a ci hi. A cih bangin a galte in zong a hen uh leh a khut zan in kiphel khat suah ziau a, taimang leuleu hi.\nKhatvei a galte’n manin Bual li laizangah a tai khiat theih not loh na’ngin khai uh hi. Kipek lelah a nuai tuili ah kia ding, a gei lah ban zo loin cimawh in a om laitakin Saiha zuak khat tua lampi tawnin hong pai hi. Tuapa kiangah, “Zawl aw hong hon in, nong hot kei leh hong sat ning,” a cih leh tua Saiha puapa in zong a sat ding lauin a honkhia hi. Amah a suahtat tak ciangin, “Zawl luai dih ve, nuam mahmah,” a cih leh a lawmpa zong luai paha, tuili laizangah a taang hi. Tua leh Peng Lam in a Saiha teng inn ah a ciahpih hi.\nPeng Lam inn a tun ciangin a khuapihte in lamdang sa, “Hih Saiha te koi pan a na muh hiam?” ci in a dong uh hi. Peng Lam in, “Hua pamah tam mahmah, noh zong na deih uh leh va pai unla va la un,” a ci hi. A khuapihte in tua Saiha bangci lak ding cih dong uh a, Peng Lam in hih bangin hilh hi. “Pasal khempeuh in Belsan na kong uah hen ciat unla, tui sungah tuak suk le ucin kei muh bang Saiha hoih pipi na mu ding uh hi. Hih kei kong puakte pen a hoihlo pawl hi zawlai hi,” a ci hi.\nKhua papite zong Belsan a kong uah khih in tuili gei va tung khengkhang uh hi. A tuak ngam omlo in a gei pan gal-et diamduam uh hi. Tua leh Peng Lam in thakhat in mi khat sawnkhiatsuk khat suah a, “En vuau, en vuau, huapa in a hoih tata teng ei,” a cih leh a geia khatpa zong tuakkhat suah in a banban in hong tuak uh a, a vekun tuakkhia khin uh a, a Belsan sungah tuidim ahih manin kuamah hong thokhia to kikthei khat zong om lo in a vekun si khin hi.\nKhatvei Peng Lam in Haigah lo in a kung tung kah to hi. Haimin kham Zulei khat a bungbulet a a tuaksuk (a kum suk) a mu hi. Amah zong a kum ciang Zulei kum bangin a lu lei lam ngain a kum leh a lu hai bul kikhawh suk na hi. Tang theilo in sibup in tawlkhat om hi. A khanlawh ciangin a lu-i tukna pen, “E, hih lai Sai pai hi maw, a khap khawng na om ta deda,” a ci hi. Tua leh pai a sawm leh a kiatna gim sim ahih manin nuam takin a pai thei kei hi. “E he, kei a gim hi khawng ve’ng e,” ci in a kipuakna ding inn ah namkhau la in amah mah a ciah hi. A hai phung mahmah hong tung kikin a namkhau pen a taw-ah khih in, amah mah kipua in inn ah a ciah hi. Mi’n, “Peng Lam aw, a bangci na hiam?” a cih uh leh, “Ka ci na a, a kipua hi’ng e,” a ci hi.\nKhatvei gamlak ah pai a, ahih ding thei khollo hi ding hiven, a zangbal naangpan in a kiatkiat hi. Tua laitakin a galah Sakhi hawk khat suah a, a zang kiattan kha hi. Ding to a, a kiim a et leh a zang a kiattan mu hi. “E, tua Sakhi hawk in hih khawngah a kal nusia veh,” ci in thakhat in a kam sung den tohna a, “Uih ta ngeungau lai tei,” a ci hi.\nKhatvei Peng Lam Tawbingte khua ah Siavuan va kineih hi. Tawbing khuate kiangah, “Na nau uh a tawbing hong bawlsak leng nuam taka ektha thei pah ding uh hi,” ciin innka tang dawnah amah’n a ektha in paisak zangzang hi. A khuate un zong muang uh a, nau tawbing teng hong paipih uh hi. Peng Lam in a taw-ah ciangkang a kam dongin siatto in Bem sung khatah khia suk pahpah hi. Peng Lam in, “Zingciang na en le ucin a taw na vang khin ding hi,” ci in ciahsan hi. Nupite nau tawvang zingciang nei ding ciin kilawp thei mahmah uh hi. A zingciang a et uh leh nau teng na si khin hi. Khat naang lai a, nupi nih in, ‘kei nau’ ci-a a kituhna lam uh ah tua natawm si leuleu hi.\nKhatvei a lawmpa tawh mi khua khatah a pai uh leh misi khat om hi. Peng Lam in “Hih a bangci hiam?” a cih leh a lawmpa in, “A si hi,” a ci hi. Peng Lam in umlo in, “Hih pen a ihmu hi,” a ci hi. A lawmpa in, “A si hi, khoih ve a bil zong a vot veleh,” a cih leh a bil na vot deldal hi. Tua leh amah zong khatvei a lampai laiin huih leh guah in mut gawp hi. A bil a khoih leh vot ahih manin, “E, kei zong a si hi khong ve’ng e,” ci in lamlai ah a lum hi. Mi khat hong pai a, “Peng Lam aw, bang tuak na hia, hih khawnga na lup?” a cih leh, “A si hing,” a ci hi. “A si in lah na paupau thei lai a,” a cih leh, “En ve, ka bil zong a vot veleh,” a ci hi.\nKhatvei lampi ha a pai laiin Sakuh tai lai khat mu in matsawmin a delh pah hi. A delhdelh leh Sakuh in singluang khat tuakin a tai nading theilo in a kipei ciingtuung hi. Peng Lam in, “Hih lawmlawm kan zolo,” ci in a singluang khaisak a tua singluang nuaiah Sakuh lutin a tai suak hi. A delh hangin a pha zo nawn kei hi.\nPeng Lam zi neih hun ta ahih manin a nu in zi neisak hi. Ahi zong a zi tungah a bawldan ding a theikei hi. Zanin a zi in ahih nading teng laklak hi. A zingciangin Peng Lam in a nu kiang ah hih bangin gen hi. “Nu aw nong zi neihsak a awmah uilutpi po a, a kalkawmah meimapi po hi,” a ci hi. A nu in, “Mi hai, tua uilutpo na cih pen na mek ding hilo maw? Meimapi nacih pen ahive na luk ding,” a ci hi. Peng Lam zong ciah pah vingveng in a nu cih bangin va hih hi. Peng Lam in hahkat lua leuleu ahih manin a zi in thuak zolo leuleu hi. Peng Lam nu kiangah va hek leuleu a, “Peng Lam in hong awlsak man mahmah kei,” a cih leh a nu in, “Hong hih ding ciangin umpeu khat na taw nuaiah koih sim in la, na ei, na ei, ci le cin hong hih nawnlo pah ding hi,” a ci hi. Amah zong a teknu gen bangin ahih hi. Tua a kipan Peng Lam in zong hih nawnlo hi.\nNi khat guah hong zu hi. A innkim teng uh tui dim khin hi. Peng Lam in, “Nga khat peuh ka mat khak leh ngen hong khuh dih ning e,” a ci hi. Ngen a khuh leh Ukeng khat man hi. A huanna ding bel sungah a ukeng thatlum lopiin a khiat suk leh len khiat khat suah a, a zi phei tung tu hi. A zi kiangah, “Na tang kei aw,” ci in singkhuah tawh asat leh a zi phei tawh sattan suk khawm hi. A zi in, “Ka phei nong sat kha veleh,” a cih leh, “Ke’n na phei sat keng Ukeng hi ka sat,” ci lian hi.\nKhatvei a thangsiah ava vil kik leh Sakhi na awk a, Sahang in na nene hi. Peng Lam in a sa awk lak a sawm ciangin Sahang in na lit neinai zel ahih manin la theilo in ciah a, a zi a hilh leh, “Sahang hi lo maw, tu a kipan a san peuhmah na lauh ding hi,” a ci hi. Ni khat a zi in, “A san peuhmah na kihtaak ding hi” a cih a lungsimah om den hi. A zi in sun khat a nik san innka ah hong pho suah a Peng Lam a lau in kiko ziaizuai hi. A zi in, “Bang hi peuhmah hiam?” ci-a a etsuah leh Peng Lam in a niksan kihta a, a kiko nahi hi.\nKhatvei a zi in, “Thang na vil leh a uih hong pua kei in,” a cih leh Peng Lam in, “A uih na cih koi bang hiam,” a cih leh, amah’n a su sawksak a, “Hih bang hi a uih,” ci-a a nap sak leh uih sa lua a, a khut a siak leh suang thu sa tungah siak kha a, sa sa lua in tua pen a kam sungah muam khat suah leuleu hi.\nKhatvei a zi tawh lokuan uh a, guah hong zu hi. Bukna buk neilo uh ahih manin Peng Lam in a khutme dawn Ailum khat om tua nuaiah a koih leh a zi in, “Bang nuamtuamsa na hiam?” a cih leh “Khutme kawtlo zong nuamtuam,” ci hi.\nPeng Lam te’n zong nau hong nei ta uh hi. A zi in “Nau na kem inla, theithek dawn liim in i inn hong sut tak ciangin nitak an na huan in,” ci in kuansan hi. Amah zong a ni liim a gen thei siamlo in, “Theithek dawnah na huanin,” a ci sa in, a um a bel teng tawh a sing khul ding teng tawh Theithek dawnah an huan dingin a kahto hi. A zi lokuan hong ciah a, “I bel teng koiah om hiam?” a cih leh, “Theithek dawnah na huanin ci hilo na hi hiam?” a ci hi. A zi in, “‘Theithek dawnah na huan in ci keng, Theithek dawn liim in i inn hong sut ciang na huan in,’ ci bek ing” a ci hi.\nNi khat nau kem leuleu hi. Kapkap in a cihna ding theilo hi. A kahna hang theihsawm in a pum teng a velvel leh a siipnem phudipdip pen amu hi. “E, hih a meima na sa ahi veleh, salkhia leng dam in ciai,” ci in a thakhop in a sal leh a khuak salkhia in a nau si hi. A zi hong tunga, “Nau koiah om hiam?” a cih leh, “Luai sungah ihmu, sun in a luzang meima na sa lua a, ka salsak leh tu’n nuamsa-a a ihmu hi,” a ci hi. A zi in a et leh a nau a sisa in na om hi. Tua ciang a nau uh pen a si cih a nu in hilh a Han ah vuisak hi. A vui ding ciangin Phek-hual sungah zialin a pua hi. Tua pen a puakna lamah a nungah na tawlhkhia hi. Han tung a, a Phek bek a vui hi. A ciah ciang lampi ah ama nau a kiatsuah pen mu a, “E, ei nau bek a si i sak leh mi naute zong na si tei uh hi maw?” ciin lamkhang ah a sui khiasuk hi.\nKhatvei a lawmte khat tawh khua khatah ava hawh uh leh mi’n na dong a, “Na damdam uh hiam, patau khawng om buang kei maw?” a cih leh Peng Lam in, “Om kei,” a ci hi. A lawmin, “Patau om lo, na ta si hilo maw?” a ci hi. Peng Lam in, “En tua bang patau ci khang e, inn kaang buahbuah khawng patau ci bek hang,” a ci hi.\nNi khat Ai-um neite kiangah va hawh hi. A nek sak uh leh lim sa mahmah hi. “Hih bang hiam?” a ci hi. Ai-um hih bang ahih leh kei zong bawl ning ciin inn lamah nawhsa in tai hi. A min bang a mangngilh khak ding lauin, “Ai-um, ai-um,” ci sa in a tai leh suang sui kha in tuk a, mangngilh hi. Tua leh tua ai-um min theih sawm in a tukna teng a vial zonzon hi. Mi’n “Bang hiam na zon?” a cih uh hangin a gen ding theilo hi. Mi khat hong pai a, dong leuleu hi. Ahi zongin gen ding thei tuanlo ahih manin lungngaingai hi. Tuapa in, “Ai-um maw?” a cih leh, “He, he, tua hi ei, Ai-um ai-um,” ci kawm in inn lam zuanin a tai hi.\nNi khat a ni tawh Aisa sawkin pai uh hi. Aisa kua khat sawkin a ni khem hi. “Ka khut Aisa in hong pet,” ci in kiko hi. A ni in a va dawhpih leh a mah’n a kuatawng lamah lehhensuk semsem hi. A ni kiangah, “Hong huh mengmeng in,” ci a, a ni in lah a cihna ding theilo hi. “Pama singbul va dongin,” ci in sawl hi. Singbul va donga, a ni muhloh kalin aleh lamah va dinga a ni in, “Singbul aw, Peng Lam khut Aisa in pet in bangci cih ding ka hiam?” a cih le a langlam pan Peng Lam in, “A ni su lu leh pha in the,” ci in dawng a, amah tai vingvengin Aisa kua ah a khut na khumkik hi. “Singbul in bang hong ci hiam, manlangin ka khut na lua?” a ci hi. A ni in lah gen nuam lo hi. “Va pai kik in la, hua laia Suangtum va dong kik pak in,” a ci leuleu hi. A ni zong pai in va dong leuleu a, Peng Lam zong a muhloh lam pan tua a thu dot pen amah mah in va dawng kik hi. Ani hong pai kik leuleu a, amah zong Aisa kua mah ah a khut na hentum leuleu in, “Bangci hiam na Suangpi dot in,” a cih leh a ni in gen khia a, a ni sulu in ciah hi.\nKhatvei mi khua ah Sial lei in va pai hi. A Sial lei in inn a tun ciangin a ek tha hi. Peng Lam in, “Mi’n zong Bel tawvang khawng deihlo ahih ciang ka Sial lei zong a tawhawmpi khat hi khong hilo maw?” ci in a Sial lei pen va khelkik vingveng hi.\nA u tawh lo kiveng a, ama-a a khunglam hi in a u aa pen a tawlam ahi hi. A u pen a lotaw uh pan Thanok in na khem tawntung hi. Lau lua ahih manin Peng Lam tawh lo kikhek dingin a kut leh kikhek uh hi. Peng Lam zong a khem mah bangin na khem a, ahi zong amah’n na lau deksuai lo hi. Peng Lam in sun in a buk sungah luai vawh in luai zel hi. Tua pen Thanok in eng mahmah hi. A lo kuan ciah kikal in Thanok a luaiah na luai zel hi. Peng Lam in, “Kua hi peuhmah hiam, hih ka luaia hong luaisim sak zel pang ning,” ci in a liang zawl tungah pang sim hi. A vai ciahin kibawl a, a liangzawl tungah a buksim leh Thanok hong pai a, luai dinga a hong kipat laitakin Peng Lam in man hi.\nThanok in, “Hong khah in,” a cih hangin Peng Lam in, “Hih na Sakibuhsuak hong pia lecin kong khah ding hi,” a cih leh Thanok in, “Hong khah lecih kong pia ding hi,” a cih leh Peng Lam in “Hong pia masa in,” ci a, tua ciang a Sakibuhsuak pen pia hi. “Bang ci zat ding hiam?” ci leuleu hi. “Hih tawi in, Sakibuhsuak” ci lecin, na lotaw pan buh bekbek hong piang nainai ding a, na lokhung pan sial bekbek hong piang ding hi” a ci hi. Tua zawh ciang Thanok a khah hi. Peng Lam in “Sakibuhsuak” a cih leh a cih mah bang Sial leh Buh hong piang nainai hi. Tua-a kipan in Peng Lam hau mahmah hi. Hih banga a hauh a theih tak uh ciangin a khuapihte un a suhsak zia ding ngaihsun uh hi. Ni khat a veng pa in, “Peng Lam na inn kang ei,” a cih leh amah zong a Sakibuhsuak a kaatding lau in inn pua ah paih khat a suah leh a vengpa in na topsak pah hi. Tua a kipan a taan leuleu hi.\nSun khat pen Peng Lam in a khuapihte uh Nga benga a pai kal un a mei phualvuh teng na sukmit sak dikdek hi. A ciah uh ciangin kuama’n mei neilo uh a, a kan uh leh Peng Lam bekin mei-am a nei hi. Lak ding a va nget uh ciangin, “Lak khat hih khat,” na ci hi. Mi’n zahpih in, “Peng Lam zanghuk,” ciin nehpik in a ciahsan zel uh hi. A tawpna ah meigong khat hong pai a, va la hi. Meigongnu in mei nei cih a theih uh ciangin a ma kiangah lak a sawm uh leh, “No zong va la lel ve vua ei zong i lu i taw a i lei hi lo maw,” na cihsan hi.\nKhatvei Peng Lam te nupa suk tungah lum uh a, a nupa un a laita ding kituh niloh uh hi.\nNi khat Peng Lam a nu in, “Lam aw, mi’n zong sum peipei nang zong na pei tei ve,” a cih leh Kamu akguaciang dawnah khih in a pei leh peimang hi. A nu in, “Tua bang ding hilo, tu khawng hei khawng na sek ding a, tua in Vaimim khawng na khekna kei ding maw?” a ci hi. Amah zong tu khawng hei khawng sek in mi khua ah Vaimim va khek hi. A Vaimimtang pen a zinte Ak kahlei tung ah koih a, “Na Aklui un ka Vaimim tang a nek peuhmah leh Ak ka tangh ding hi,” a ci hi. Ak gilkah dingin hong pai a, kahlei tunga Vaimim tang pen hong ne takpi hi. A aklui uh tang pah hi. A zan ciangin misite kiangah, “Na misi uh hoih tak cingh un, ka ak hong nek sak peuhmah leh na misi uh tangh ding hi’ng,” a ci leuleu hi.\nAmau lau kisa lim cin zawzen napi khuavak kuan ciangin zanhak pawl a ihmut uh suakin ihmu khin uh hi. Tua laitak in Peng Lam in a misi ak a pet sak hi. Peng Lam in, “Ka cih mah maw, na misi uh hoih tak kem un ka cih, ka ak hong neksak takpi veleh, tun na misi uh tangh ning,” ciin paipih hi. Sai cinghpa lampi ah a misi koih a, hong pai tak ciangin, “Na Sai in ka pa siklum hi, tua ahih manin na Sai ka tangh ding hi,” ci in a Sai a tangh leuleu hi. Tua ciang a Sai paipih in Tho khat mi khat in samzang tawh khih in “vivi” ciin hamsak vilvil hi. “Na vivi leh ka Sai kikhek ni,” ciin kikhek leuleu uh hi. Tua khit ciang numei tui bel a pua a hong pai ‘kiling kiling’ ci-a ging pen deihgawh leuleu in, tua tawh kikhek leuleu a, a tui ama puak banga puak a sawm leh pua thei lo in tukpih a, a khawtaw dong tuksuk a, a ekteh liangin tuk a, si ta hi kici hi.\n[Peng Lam tangthu pen gendan tuamtuam, theihdan tuamtuam tampi om hi. Tua a kibang lo khempeuh hih laibu sungah gen ni cileng laidal in zong hong cinlo ding ahih manin hih a kigen bang pen khat ii gendan bangin i ngaihsut lel ding hi. Agam agam leh sim leh mal sak leh khang gendan zong a tuam ciat hilai hi. A thubul lian kuama’n lai tawh pansan a gen thei omlo ahih manin a kigendan pen gendan khatin i ngaihsut theih ding hi. Tangthu dang a kibanglo khat pen Temsawnpa leh Gal Ngam, Hang Sai te tangthu khawng hi. A dangte pen a kibang pian khin hi.]\nGen dan kibang lo ka cih nopna in, Sim lam Chin (Zomi) leh India gam Paite te gendan leh Mizote gen dan, Kukite gendan tawmtawm in kikhiatna om ka cih nopna hi. I vekin Chin pana piang Zomi hi a, Zomi pan- Mizo, Paite Baite, Hmarte, Pawite, Gangte, Ralte, Zoute, Simte, Sihzang, Tedim, Kuki, Lakher, Khalkha, Falam, Ngawnte, Khiangte, Masho, Khumi, Asho, Khaizo, Pansaizo, Suleizo, Zotung, Zophei cih bangin mi i bat theih zawh lohna dingin i kikhen neunau hi. Hih pen ei Zomi kamsiatna lian pen hi. Source: ZOMI HANDBOOK (unpublished) by Bu Mc Thatbawk, Shillong, India\nCiamteh Ding: India galkap bu Pu Thatbawk in Zomi tawh kisai Tangthu, La, Ngeina, etc lai gelhsa tampi nei a, a publish ding mi mu pak nailo ahih manin a laidal in kem hi. A lunglut i om leh kizop theih ding hi. Ama beh tangthu (Hatlang) zong tampi kihel hi. Amah banga khanglui thu thei tawmcik i neih laka khat hiding ahih manin thu leh la lunglut mite in kizoppih dinga hoih mahmah khat hi.\nPrevious: Tuni in na pianthak kul hi ~ Zomi Quavadis\nNext: US gamsung khualzinna pawlkhat – 26\nTedim aa Zatui zangin sihvai kiphawkthak ding\nSinlaite Lungsim Puakzia ding ~ Pau Tun Thang\nBuaina icih banghiam? ~ Go Lian Kap\nAki lawhthei natna hangin Mualbem khua sanginn kikhakphot


url: =July 15 Nung Sabbath azom ~ MUC\nJuly 15 Nung Sabbath azom\nAdmin 10:00:00 PM Articles, MISSION NEWS\nChadamla zi in Hindu Pasian biakna sungah tualbial mahmah hi. Biakna a piakteh dawi lut in khuaphawklo liangin laam, diang pahpah hi. Tua bang hangin a pasal Chadamla in sat pahpah hi. Hi taleh a zi-in a biakna nusia tuanlo hi. Chadamla in tua bangin a zi a sat hangin amah le amah khial kisa veve hi. Nupa kikhen khak ding patau veve hi. Tua bangteng tawh Sabbath ni khat Chadamla in SDA biakinn sungpan Jacob thu kigen lampi pan za-in theibeh nuam ahihman in biakinn sung va lut hi. Pastor tawh kimu in a theihnop thute hong sinkhawm uh hi.\nHong Genbehlai in Chadamla in pastor piak lesson bu sim khatin zoziau hi. Pasian thu thei beh toto nuam hi. Pastor tawh lai Siangtho thusinna ah “note pumpi in Kha Siangtho teenna biakinnpi ahihlam phawklo na hi uh hiam,” 1Kor 3:16 hong sim hi. Pumpi in Pasian biakbuk ahih leh kuamah in pumpi bawlsiat na ding thu neilo hi cih hong ngaihsun hi. Azi satsat leh Pasian biakbuk bawlsia hi ci-in hong ngaihsun hi. Tua hi-in a zi sat nawnloh ding hong khensat hi.\nNuntakna Thak, Min thak\nChadamla in tui kiphum a, amin zong khel hi. Chadamla ci nawnlo in Samuel ci hi. A zi kiangah zong kikhawm ding hong zawn hi. A cilin a zi-in nial hi. Ahizongin a zi-in a pasal nunzia kikhel a muh ciangin a pasal zawtna nial nawnlo hi. Dawi biakna ah a va pai ciangin a gilo mahmah a pasal in tu in lungduai mahmah hi. A zi satnawnlo hi. Apasal in lai siangtho sim in nisim in thungen a muh ciangin a zi-in lamdangsa mahmah hi. Azi zong a lungsim hong khelin laisaingtho simding hong kipan hi.\nTuabangin a zi-in zong laisiangtho hongsim ciangin dawibiakna pen ahohlo ahihlam hong phawk hi. Pasian thuman hong theizaw deuh hi. Dawibiaknate ah kihel nawnlo dingin hong khensat hi. Ahizongin akhuapihte in dawi biakna ah kihel dingin zawn den uh hi. Dawi biakna ah kihel nawnlo in tua bangte ah a va painawnloh ding a gen ciangin a khuapihten hamsiat uh hi. Tua bang hi mah ta leh dawibiakna ah kihel nawnlo ding khensat khin ahihman in dawi tungsangin Pasian tungah kipia zaw dingin khensat hi.\nAKIPUM KHAT INNKUAN\nSamuel a kituiphum khit kum 2 ciangin a zizong kituiphum hi. Aman zong amin Ruth ci-in khel hi. Ni khat Samuel in laisiangtho hilhsia kisam hi cih thu hong za hi. A lungsim sukha ahih manin taxi hawl nusia-in Lai Siangtho thuhilhsia sem dingin hong gensat hi. Ahi zongin Lai Siangtho sinbeh nuam hi. Tua hi-in pastor in kha 4 sung Lai Siangtho thusinna nei dingin geelsak hi. Amazing Facts India nasemte kiangah Lai Siangtho sinna hong nei hi. A train-ing mankhitteh pastor nasem dingin kithawi hi.\nTu-in Samuel in kum 42 cingkhin hi. A khua gei mun khat ah pastor sem hi. Dawi biakna sungah nau nih vei sia ahih hang, tu-in tapa nih, a u zaw kum 10, a nau zaw kum 8 hi. Samuel in a khua sungah Sabbath School lesson bu hawm kawikawi hi. Amah bangin mi khat in Jesuh a sang dingin lamen hi.\nTu quarter Sabbath 13-na sumpi in South Andra Sec-tion ah kipuak ding a, training center innpi lam nadingin kizang ding hi. Hih center in Samuel omna khua panin tai 20 gamla hi. Hih center in Samuel le a zi Ruth bangin nasem dingte thusinna innpi-in kizang ding hi.\nMUC in Sabbath sumpi Qr 2 na sunga te Valpavungh biakinn aa dingin kipuak a, tu quarter aa pen Saihkhen biakinn puah nadingin kipuak ding hi.


url: =ZAM Thupuak :: 29 Dec 19 (Happy New Year) :: ZOMI DAILY\nposted on 28 December 2019 at 11:53 pm Lomkholna: Malaysia, News, Refugee, ZAM, Zomi\nMalaysia gam sung om Zomi a kuama ciat na taklam khut uh kong len uh hi. Kumthak thupha mikim tungah hong tung tahen. Ni le kha te hong paipai in 2019 hong bei ta in, 2020 cih kum thak sung a lut ding I hi ta hi. Hih 2019 sungin genthei dongtuakna tampi I tuak a, tua bangmah in nopsakna, lawhcin na zong tampi I ngah hi. 2019 sung in Zomi te luang 30 kim bang I bei lawh a, ahi zongin gam thum na lam zong tampi mah I leng khia thei hi.\nUN maban nei te a ding 2019 December hong bei in I card te hong renew thei nawnlo ding I dipkua in I om na pan in Pasian tungah kiko in, I hih theihna ciat pan in mapang in I sep khopna te tungah Pasian in hong thukim pih in I vai te hong kizom to kik thei a, Card ki laksak mi tampi te maban ding zong I hanciam tohtoh laitak ahi hi.\nTua ban 2019 sungin Malaysia leitang tungah Zomi te adingin a khat veina ahi Zomi International Conference pi zong nuamtak in kibawl thei a, leitung mun tuamtuam pan Zomi makai te kigawm tuah in Zomi te mailam ding thu kikum khawm thei in, ei Malaysia gam a om Zomi te in inntek I sem thei hi.\n2019 Zomi Nam Ni te zong Pawlpi te, Khua Kipawlna te leh mimal mahmah kipawl in I hanciam khopna te hangin lawh cing tak in I zo thei a, minam kician mahmah khat I hih na I lak khia thei hi.\nZomi te in ngeina kician mahmah a nei minam I hih na zong Zomi Khuado Pawi nopci tak in kibawl a, Khua kipawlna te, Pawlpi te leh mimal I hanciamna tawh nopci tak in I gualzo thei hi.\nHong tung ding kum thak ah zong Zomi Nam Ni, Khuado pawi cih te ban ah 2020 Kawlgam bup kiteel pi zong hong tung ding hi leuleu a, hih sungah zong I minam mailam leh kalsuan zia ding tawh kisai in na lianpi I sep dingin hong ngak lai ahi hi.\n2019 sungin Zomi te Pasian in hong tonpih in, hong kalsuan pih mah bangin 2020 sungah zong Topa’n a ma telsa minam ahi Zomi te hong mapi in, lam hong lak in hong kalsuan pih ding cih I um mahmah hi.\nZomi te mimal kim ciat in 2019 sung Topa hong kalsuan pih na te lungdam ko khawm in, 2020 sungah I muh ding a ma nasepna thak te a dawn siam thei dingin Topa’n mimal kim thupha hong pia tahen. Happy New Year 2020.\nTua ban ah hih appointment ngetna ah I zat Phone No. te pen khel thimthum loin hoih tak I zat ding kisam hi. Ei Zomi te sungah phone No. a nawh khel mahmah om a, tua bangin I khel leh UN pan appointment hong pia in hong sap ciang contact ngahloin om leng mi dang supna hilo in ei mahmah I supna pi suak ding hi. Tua ahih manin zum ah I piak sa contact No. te it in kemcing ding zong thupi hi. Hih online pan appointme -nt lakna ei leh ei a la nuamtein ; http://www.refugee-malaysia.org ci-in Google ah at leng hong suak pah ding hi.\nMalaysia zomi Genvai Kipawlna (ZSM) 2020 ading ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, a dah akap hun ah a khitui anulsak na hi gige hi. Hih ZSM ah member na lut na in nang a ding a pia na hikei a, panpihna akisamte a panpihna hizaw hi. A kisam khat I panpih na in Pasian deihna zong ahi hi. 2019 sungin zong tu ciangciang Zomi pih te luang (29) bang lei ah I tuh theihna in nang leh kei I pankhopna ahih bang mahin mailam ah zong mapang khawm lai dingin zong kong zawn phapha uhhi.\nKumsim I neih ngei mah bangin Zomi Nam Ni muakna in I neih ZOMI CUP zong nasiatak mah in kibawl ding hi. Zomi Cup 2020 lutman pen team khat ciangin RM 1000 hidinga, Deposit RM 400 mah hiding hi. Champion a ngahte RM2500 + Cup + Medal, First Run -ner Up a ngah te RM1500 + Medal le Second Runner Up a ngahte RM1000 + Medal hiding hi. Ki mawl ding ni pen January 24-28, 2020 (Sen kumthak sung)sung hi ding hi. Kimawl ding hun leh a mun te a hun zui in hong kizasak toto lai ding hi. Hih Zomi Cup ah Khua Kipawlna min bek tawh kilut thei ding a, pawlpi leh min dang tuam tuam tawh kilut thei lo ding hi.\nZomi Cup a lut nuam te anuai a phone No. te ah min sazian kipia thei ding hi.\nSia Khuppi 016 383 8014\nSia Tuang Pu 016 254 4093\nTeam min sazian piak nunung ni ding pen January 13,2020 ni hi ding a, tua ni mah in Team Leader meeting leh Group khenna kinei pah ding hi.\nA lut ding khempeuh in aman langin sazian nong piak na ding uh zong I kiza sak phapha hi.\nA diakdiak in Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktoh na ah kiim leh pam zong hoih takin I et theih ding hong thupi mah mah hi. I omna veng kim veng pam ah zong gam tat zia om zia te hoih tak kidawm ciat ni. Mite mitdong ding leh midangte a nawngkaisak lo dingin kidawm ciat ni.\nKimat kihen bek hiloin migilo zong tam ahih manin I kim I pam om zia hoihtak telpha in gamta ciat ni. Na sepna ah thunei te in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambelmi ka hihi. Ka nuntak nading hih teng ah part time tawh na a sem pak hi ing ci-in I gen theih ding thupi ding hi. Malaysia om Zomipih a kuamaciat I omna gam huihnun zia tawh kizui in kidawm ciatni cih hong zasak phapha ung. A zenzen in kimat kihenna khat natuak leh ZAM zum ah hong zasak pah in. Nang ading in a ready sa in om den uh hi.\nPa Anthony Mang Do Sut in 24. 12. 2019, Tuesday 1:00am hun pawl in Kajang Zatopi pan in a it angaih a innkuanpihte le pawlpi mite natna satna lungkhamna omlohna mun amah a nei Pa Pasian’ kiangah hong ciah san ta ahih manin a luang hawm pen 27 December 2019 (Friday) ni in Kuala Selangor hanmual ah kivui hi. ZAM/ZSM member ahih na tawh kizui in a vai khempeuh ZAM/ZSM in kibuai pih hi. A dah akap te tawh kibangin ZAM/ZSM pan in i dahpih hi. Topa’n a dah akap khempeuh hong hehnem tahen.\nLUNGKHAMNA IN HONG GUAT PUMPI GIMNA NAM (7)\n1. Thau-vatna (or) Gawng-vatna (Unusual Weigh Change)\nLunggim luatna in pumpi sungah Cortisol Hormone hong tam sak hi. Tua hormone in a thau dat, sa dat leh Carbo -hydrate te pian zia hong nawnkai sak a, pumpi thau-vatna (or) pumpi gawng-vatna hong piang sak hi.\n2. Pumpi vun tungah a bawk a thak a san a phual tuamtuam posak\nLungkhamna na thuak ciangin na pumpi pan Histamine hong pusuak hi. Lungkhamna in na pumpi natna dal zawh na tha zong kiam sak ahih manin tua histamine te do zolo a, pumpi citung ah a phual tuamtuam hong po sak thei hi. Nidang a na zat ngei mai za te, khutsawpna tui te na vun in thuak zolo in hong san hong phual sak thei hi.\n3. Lu hong zing meimai sak (Fuzzy Head)\nLungkham ciangin pumpi sungah hong tam deuh Cortisol Hormone pen hong tam semsem leh lungsim palang sak a, ciamteh zawhna tha hong kiam sak hi. Lungkiatna zong piang sak hi.\n4. Lutang na sak (Headache)\nLungkham luat ciangin pumpi satak te hong ton a, lutang na sak hi. Lu phellang natna piang sak nuam deuh hi. Sataina zong piang sak hi.\n5. Gilna sak\nLungkhamna in angawina acid tui te tam sak hi. Tua acid hong tam hangin dip sa sak, gilpi sungah huih tam sak, sungpuakna hong thuak sak thei hi. Angawi manlang lua ahih manin satai thei hi.\n6. Sampulh sak (Hair falling out)\nLungkham luatna hangin natna dalna tha hong kiam ciangin sam a kipan pumpi mul hong pulh thei hi.\n7. Cina pahpah sak\nLungkhamna in pumpi natna dalna tha hong kiam sak ahih manin natna lungno tuamtuam te hong lut baih deuh hi. Hun sawtpi sung cisa, bukhuh natna hong thuak sak thei hi.\nLungkhamna tawh kidim leitungah lungkhamna do zawh na ding nang leh nang bek in na hanciam theih ahi hi. A piangsa thu te ah a hoih lam a ngaihsut zawhna, an hun man in nekna, ih mut ciim sakna leh khut leh khe tangin exercise bawlna in lunggimna hong noptuam sak thei hi. Ref: Prof: Dr. Chit Mg/ Haulun I gelh kik Zomi Daily pan kila kik hi.\nHong tung ding January 01, 2020 (Wednesday) ni pen kumthak ni ahih manin ZAM zum kikhak ding hi. January 02, 2020 (Thursday) ni pan in a ngeina om bangin kihong kik ding hi.\nHong tung ding January 01, 2020 (Wednesday) ni pen kumthak ni ahih manin UNHCR zumpi kikhak ding a, January 02, 2020 (Thursday) ni pan in a ngeina bang mah in kihong kik ding hi.\n1. Kam Sian Khual (Vangteh) Ampang Zato ah\n2. Eng Deih Pau (Pyidawtha) Mission inn ah kipuak\nKIMAT KIHEN NA TUAK LEH : Zomite kimat kihen natuak zenzen uh leh hih phone no. te ah na hopih pah in. Nang adingin atawn tungin kiging sa in om den uh hi.\n1. Lian Suan Pau (Kapteel) Batang Kali ah nasep kipuak\n1. Thet Myat (Hlaingtayar-Yangon) RM50\nPrevious: 2020 gambup kiteelpi omtakpi mahding hiam? ~ Bob Tuangpi\nNext: ZAM Thupuak :: 05 Jan 20 (UN Appointment kila thei)


url: =Tedim ah Manglai Hilhte Din khawl\nNEWS Zomi News Tedim ah Manglai Hilhte Din khawl\nLast Updated on Wednesday, 22 April 2015 22:49\tWritten by Tongsan Admin\tWednesday, 22 April 2015 19:05\nZogam Language & Literature Society (ZOLLS) ii makaihna nuai ah "A 1 Veina Mangkam Sinna 2015" pen 13-27 April 2015 sung Zogam khuapi khat ahi Tedim ah neihding in gelna om himah leh 20 April 2015 ni in kizom thei nawnlo in ki dinkhawl hi. Zomite' kithutuah ding, ki pumkhat ding, nuntak khuasakna ah nop asak ding ahaza, adeihlo te'n thuneite' tungah hong heek uh ahih manin maban limci khat aki dinkhawl phot ahi hi. Chin State chief minister Hong Ngai in "Election/kitelna hun naita ahih manin buaina aomlohna ding" cih paulap in hong khawlsak ahi hi.\nHih mikang lai/kam hilhding aa Zogam khuapi Lamka pan aa hong kuansuk Zomi 26 te zanni (20 April 2015) in nawhsatak in Cikha lam zuan in taiito kik uh hi. Tedim pan in zingsang nai 5;00 in dingkhia uh a Cikha ah Sun an anek khit uh ciangin Khen Man- Behiang lam tawnin pai uh aa Lamka nitak nai 8: 00 in cidam in tung uh hi. Tedim pan Cikha dong Tedim ZYA te'n mawtaw nih tawh khato uh aa Cikha ah Pu Pau Lun Min Thang leh Cikha ZYA te'n ankuang a uumpih khit uh ciang un Behiang dong kha uh hi. Behiang pan in Lamka lampan adawnte tawh kituah in cidam lungnuam takin innphual tungkim ciat uh hi. Apai lam un Moreh lampan hong pai uh ahih manin Moreh ah a ID card teng uh nusia uh hi.\nLamka ah Zomi Council in vaitun muakna thupi takin na nei aa Zomi makai tampite leh mediate zong va kihelthei hi. Zomi makaite' vaimuakna kammal pawl khat:\nPu Rev Dr Luaichinthang, Chairman of ZOLLS "Tutung kawlgam ah na tampi vasem kha hihang. Kawlgam leh Vaigam a om Zomite lai tungtawn in ih kinai semsem ta hi".\nPu LB Sona, Chairman of Zomi Council "Hih nasephoih pen mailam ah zop toh laiding hi. Tangthu khat abawl khin ih hita hi".\nPu K Guite, Adviser of ZRO "Tedim leh mun tuamtuam aa theihhuai thu tampite atheih khit ciang aa hong ciahkikte thupi kasa mahmah hi. Kawlgam ki-ukna ahoihlo in minthang mah tase leh tu'n damdam in hong hoihta ding hi.\nPu K Vungzamawi, ZEPADA "Kawlgam leh vaigam ah hong kikhen zak himah leh, tutung in India pan in mi hizah ih vakuan theihna tungtawn in thu manpha khat ih mukhia hi. Berlin kulhpi (Berlin Wall) asatzan pen mipite mah ahi hi. Mipite in sak leh khang hong khen kulhpi ih satzan ding ahi hi".\nPu Nangmuansang Lethil, Secretary of Siamsin Pawlpi "Tedim kava tun taktak teh unau khat ih hih taktakna telmuh tektek ing. Tamu-Kawlpi-Tedim ah Zomite vive ana om pen thupi sa mahmah ing. Zong na khangto mahmah ta uh."\nHong hazate leh hong langpante' hang tawh thanem in ih khawl mawk leh mi ginalo ih suak ding i hih manin, mailam ah hih nasep hoihte ih zop tohtoh ding ahi hi. Hibang thu omthei ahih manin mailam ah hoihtak ih kigin kholh ding hilel hi. Lungkiatna ding om peuhmah lo hi. Kihazatna leh ki langpannate pen leitung ngeina hilel in a omden ding hilel hi. Thanemna ding khat zong omlo hi. Sanggamte ana buaipih khempeuh Pasian in thupha hongpia hen.\nPosted: Tongsan Tanute\nwritten by Mangpi , April 24, 2015\nTuma kum tampi lai-a i pu i pate sunmang a semsem ta hi hang. Zogam hong pal ding hi. Lamka lam sanggamte in Kawlgam, Tamu, Kawlpi leh Tedim khua mahmah a hong muhsak uh zong manpha mahmah sa ing. A kuamah peuh ii ngaihsutna tampi kilamdang leh kihong tuam mahmah ding hi. A vaihawmte a kuamah peuh siam leh thupi hong sa ing. Lamka lam pana a hong kuansuk sanggamte teng leh innlam pana a na hanthawn, panpih makai mimal a kuamah peuh zong thupi sa mahmah ing. Tedim ZYA, Cikha ZYA leh makai thupuakte zong kizen, fel thei hong sa mahmah ing.


url: =Gamdang tung Zomite – 4 ~ Dr. Ngul Khan Pau :: ZOMI DAILY\nGamdang tung Zomite – 4 ~ Dr. Ngul Khan Pau\nposted on 20 July 2015 at 12:18 pm Lomkholna: Article, Ngulkhanpau\nThu Masa: Gamdang tung Zomite tawh kisai Khang Nihna (Second Generation) thu tamlo kong gelh hi. Ngimna bulpi in – i tuah khak thute leh i zatpahpah theih ding lamlahna ahih khak leh cihna hi. Gamdang tungte zong nungkaihvei vive na hih manun lungsim mun khatah om theilo bek tham loin nupa kum tampi kimulo leh tate tawh zong kum tampi mah kikhen i om hi. Lupna khat tungah lumkhawmte zong tua thu genkhawm kha kei si hang e cih ding tam ci leng kum tampi kimu lote adingin haksa mahmah ding hi. Gamdang i tun ciangin singkung hi leng i po-na mun panin kibotkhia in lei dangah kisuan tawh kibang hi. Tua hangin i kisuan thakna leitang tawh i zung a kilem nading hun ngak kisam kha ding hi.\nGamdang tung khin, ahih hang lungsim sungah tenna Zogam mangngilh lo ahih manin pumpi in ava om nawn loh hangin lungsim khempeuh khua lui ah vakvak lai cih bang om hi. Nu leh pate’ adingin a dam sungun a khua lui uh mangngilh taktak thei lo ding uh hi. Vaimim leh be huan cih bang i khua lui ah kham piikpeek a i nekna gam thak i tunna pan zong tuate mah kilunggulh veve mawk hi. Buhsih leh aksa nek ding tam mahmah na-ah bang hangin vaimim belpi tawh huan tangtang i hiam cih leh i khankhiatna ann mah kilunggulh ahih man hi.\nTutung in Zomi gamdang tungte tawh kisai gen ding thute sung pan in Khang Nihna thu kikum leng ka ci hi. Hih thu tawh kisai i telsiam leh gamdang a i lunghimawhna hong nuamtuam ding hi. Ahi zongin kitelkhialhna leh lungkiatna zong hong tun thei hi. Gamdang tung i gen laitak in Topa Jesu zong kumpi Herod in thah dingin a zon manin kum nih khawng a phak laitak-in Egypt gamah na galtai hi. Joseph leh Mary in gamdang tungte haksatna na tuak uh hi. 1990 kum in Egypt ka hawh lai-in inn khat Joseph leh a innkuanpihte tenna kici ka mu ngei hi. Tua inn ah teng maw cih a kitheih cian loh hangin i Lai Siangtho in Egypt ah kum bangzah hiam a om lam uh hong hilh hi. Gamdang na om haksatna na tuak ciangin Topa kiangah, “Nang zong kei tuah bang haksatna tuak khin na hih manin ka vai hong gualzawhpih in,” ci-in thungetna nei in.\nKhang Nihna (Second Generation)\nZogam tawh kisai lunglenna leh muhnopna khang khatna nu leh pate neihzah in khang nihnate’n nei nawnlo ding uh hi. Tua bek hi loin nu leh pate’ haksatna leh gimna thuakte’ amau adingin tangthu tawh kibang bekin amau thuak khalo ahih manun tua zah in thupi in simsak lo kha ding uh hi. Tua sangin a nawngkaizaw ding ahih leh khang nihnate leh nu leh pate kikalah Mikangte’n generation gap (khang kibansam) om hi. Tua i cih ciangin i tuahkhak thute kibanglo lua ahih manin thu khat i gen khop ciangin i ngaihsutzia kibanglo hi. Tua pen mental gap (ngaihsutna kibansam) zong kici thei hi.\nKhang nihnate’n vaimimcim leh gatam huan cih bang thupi sa loin Mikang ann fast food mah hong duhzaw ding uh hi. Burger leh Potato Fries khawng mah a nek uh ciangin lungkim bek ding uh a, amau hong khan khiatna leitang in a puak ahi hi. Niangtui sangin Co-ca Cola, Pepsi leh Sprite cih bang dawn nuamzaw ding uh hi. Ann thu bek hi loin inn lam a om ni leh gangte, meltheihte sangin Hollywood movie star te min leh tangthu hong theizaw ding uh hi. Nu leh pate Mikangpau zat siam hong sa loin, zong hong zumpih mai ding uh hi. Innkuan a tutkhop, thu kikup sangin TV mai ah movie et hun hong tamzaw ding ahih manin innsung khat ah omkhawm ahih hangin kiho lo cih bang hong tam ding hi.\nTunai a ka laibu sim David W. F. Wong gelh Beyond Finishing Well sungah labu gelhpa in Moses leh Joshua makaihzia leh amau thakhek ding piakkhiatna thu lim gen mahmah hi. Moses in ama thakhek ding Joshua tungah vai khempeuh ap in, amah zong Pasian in a nuntakna la hi. Tua hangin Israel mite’n Joshua makai thak tungah mitsuan in amah zui uh hi.\nMoses om lai leh makai thakpa sangin Moses mah a zui nuam tam ding hi. Makaite’n zong makaihna hun kikhek zawh ciangin a sepna mun ah om nawn kei leh hoihpen hi. Tua ahih kei leh “nang hun leh ama hun” ci-in i seppihte’n hong gengen ding hi. Joshua a sih ding ciangin makai khat tungah a vai ap loin Israel tate nam sawm leh nih makaite tungah ap hi. Joshua khang mite om laiteng Israel tate’n Pasian mah na zui uh hi. Ahi zongin Joshua leh ama khang hong sih khit ciangin amau tangthu hong lamdang hi.\nGaldo mipite tu-in inn leh lo nei in hong teng uh hi. Ahi zongin galdo ding nisim in om nawnlo ahih manin hong lungnuam in kitawldamsak uh hi. Tua bangin galdo ding om nawn lo, nek leh dawn nuam sa-in hong om uh ciangin Pasian hong phawk nawnlo uh hi. Nisim sih leh hin kikal ah a om lai-un Pasian beel uh a, huhna ama tung panin lamen tawntung uh hi. Hun nuam leh tawldam hun hong zat ciangin Israel mite’n Pasian phawk nawn loin amau nopsakna leh lunggulhna bangin hong gamtata uh hi. Tua mah bangin Zomi khang nihnate’n zong nopsakna, pilna, hauhna i neih ciangin Pasian i mangngilh khak ding kidophuai hi.\nPrinceton Professor Alejandro Portes in a laibu gelh Legacies: The Story of the Immigrant Second Generation sungah America gamah tuni in gamdang pan pem mihing 30 million om a, gambup milip ah 15% bang pha khinzo ci-in ciamteh hi. Latin America leh Asia gam panin a pem mi kum 1960 zawh in tam pen hi. America gamah Mikangpau kithupi sim lua ahih manin khang nihna a tamzaw in Mikangpau bek thei in a nu leh pate’ pau thei nawn lo uh hi. America gammi suahna khat in a kiseh hangin, nu leh pate pau theih nawnloh supna lianpi hi. Tua ahih manin Mikangpau leh amau innkuan pau thei khawm leh hong khankhiatna uh nu leh pa ngeina (custom and culture) zong simmawh lo ding uh hi, ci-in na gelh hi.\nUSA pen U-Start-Again cihna hi a kicih ka za ngei hi. Na khempeuh sin kikna gam hi, ci uh hi. Tua mah bangin pem thak mite’n America gam a tun uh ciangin septheih bawltheih hanciam mahmah uh a, zong lawhcing mahmah uh hi. A hangin mi lawhcing nuamte’ adingin hamphatna kongpi kihong tawntung hi. Nu leh pate’n tua hangin nasep hahkat mahmah uh a, amau kipumpiakna panin a tate un sangkahna ah hanciam in a lawhcin ding uh lamen uh hi. Vietnam pan hong paite bang nu leh pate’n thagum tawh septheih bangbang sem uh a, tuni in a tate uh doctor, engineer, scientist khawng hi khin zo uh hi. Pem thak naupangte Mikang naupangte sangin zong lailam hatzaw uh hi.\nAsian Paradox cih tawh a kiciamteh khat pen nu leh pate’ laisiam lo, Mikangpau zong pau thei mello ahih hangin a tate uh laisiam mahmah cih hi. Laisiamna tawh Mikangte phak sawmna lim neih mahmah uh hi. Tua mah bangin zong valedictory leh salutation sanginn ah kineih ciangin Asian sangnaupangte’n pahtawina ngah hamtang uh hi.\nAsian sangnaupangte’ laisiamna leh lawhcinna thupi i sak laitakin Mikangte’ thukhualna, midangte hih bangin amau gamah lawhcing leh zong hong haza loin pahtakna pia uh ahihna thupizaw hi. Pemta hong pai theihna dingun sum leh pai, inn luah ding a kipan nek leh tak amau huhna tawh sai khin uh hi. Hih bangin huhna hong piak manun nu leh pate’n nasep ding neipah, tate zong sangkahpah hi. Hih hamphatna i mangngilh het loh dingin kisam hi. Midangte hizah a khual lungsim leh ngimna nei Mikangte pahtakhuai lua hi.\nMailam ah hun ka ngah bangin Hun Zeekzia (time management) leh pawlpi tawh kisai (Church and denomination) kong gelh ding hi. I mangngilh loh ding aka deih bel in – nopsakna leh cihtheihna khawng i neih ciangin David Kham laphuah bangin Jesu hong itna bek hi cih i mangngilh loh ding kisam kasa hi. Banghang hiam cih leh Solomon in Paunak sungah mite thuakzawh loh thu thumte lakah, “Sila khat kumpi a suah ciang,” cih na gelh hi. A lian ngeilo hong liat ciang thuakhak hi. Mi a hausa, a pilsate tung pan sin ni. Topa thupha. Rev. Dr. J.M. Ngul Khan Pau\nPrevious: Na ngaihsutna zaisak semsem in ~ Hau Za Cin\nNext: Zomi Community Canada (ZCC) Kumcin Khawmpi sapna\nZAM Thupuak :: 11 Aug 19 (Zomi League)\nTulaai Leitung Thuthang Tuamtuam Updates Jan 23,2015


url: =Na kiphatsakna suahkhia in ~ Khat Thang :: ZOMI DAILY\nposted on 24 October 2014 at 1:21 pm Lomkholna: Article, Khatthang\nHun khat la-in, pilna degree sangpi a nei nasep lut cil khangno khat company lian sim khatah nasep hong ngah hi.\nNi khat, atawlngak hun sung company huangpi sung-a om bual gei-ah pai-in ngasa va siah hi. Akim aveiletak-ah zong company nasem pilna sang lua anei lo nih in zong ngasa na siahuh hi. A lungsim sungah hite khawng maimai tawh kei pilna sangpi nei khat ka kikup ding thu om het lo ding hi cih ngaihsun sa in ama tumtakin ngasa thaang hong saih hi.\nA taklam gal-a khat pa zong akawng kham hi ding, a ngakawi khiasukin bual tui tungah lamsiau-in agal khat hong kan mawk hi. Lamdangsa napi hipilna nei lote thu dong kei ning ci in om teitei hi. Asawt lo-in, aveilam gal-apa zong tua bangmahin tuitung lamsuai-in hong paikhia leuleu hi. Kei PhD ngah hi buang veng hite peuhmah thu dong lawmlawm kei ning ci-in om tentan suak hi.\nHun sawt sim khitteh zun suak lua keei ahih manin alawmte paina lam-a om zunbuk adelh ding pen bual kimkotin pai leh minutes 10 val ding ahih manin bual kan nopna lungsim hong neita hi. Hih pilna niamte nangawn tui tungah lampai thei hiven kei zong pai thei buang ning ci-in, amai tui sungah akhe hong ngak suk leh tuikia-in hong cimawh pah hi. A gei-a om naseppihte in delhin va honkhia pah uh-a, “bang dia tui sungah tuak mawk na hiam”? ci-in donguh hi.\nMi kipil sakpa in zong “No gel lah tuitungah pai thei mawkuh cin-a, kei zong pai thei ding kisa-a tui tung ka sik leh akia hing” ci hi. A naseppih gel zong nui kawmin “Bual kanna ding lei khat akidawh hiven, tunung nih nih sung guah tamlua inah tui in lei atumto hi. Ko lei omna mun thei ka hih man vua apai thei hi ung, bangci mawka hong dong lo na hia?” cih san uh hi.\nMihingte atheisa, apilsa-a suak kua mah om lo hi. Bangmah thei lo-a I suah pen ei mawhna hi lo in, bangmah thei lo-a I sih leh bel ei mawhna hi ding hi. I kiphatsaknate suah khiat akul hun om-a, I theih lohte dot ding pen azum huai hi het lo hi. Ei muntekah khatlekhat kizahtak bawla thu kikup tangtang, thu kidot bawl tangtang pen mi picingte gamtat dan hi zaw hi. Khat Thang\nPrevious: Malaysia Zomi Khuado 2014 Ka Siimna – 5 ~ Hau Za Cin\nNext: Gengen sasa gelhgelh piakpiaklai dingmah hizaw – 2\nLai Siangtho sungah zong kha lam ah zawngkhal a kisa mi in thupha ngah mi ahi hi\nBlessed are the poor in spirit (Matt 5: 3) na ci hi ven maw


url: =Zomi Baptist Association of North America pan Taangkona :: ZOMI DAILY\nposted on 20 April 2016 at 4:31 pm Lomkholna: Biakna, News, Zomi\nZomi khempeuh, Leitungbup,USA gam leh Canada gam a om Zomi khempeuh,ih Topa Pasian in thupha hong pia tahen!Amen.Pasian hongit na leh khasiangtho ki-it na te bulphuh in,a nuai a thu te kong taang ko khia uh hi.\nTulaitak in USA gam leh Canada gam te ah Zomi te makaih na tawh Pawlpi(Church) 100 val kipha ta a hih manin,Topa Pasian tungah lungdam na ih ko masa hi.\nTu lai takin hih USA gam sungah kipawl na (2) om khin in ZBCA(Zomi Baptist Churches of America) leh ZBANA (Zomi Baptist Association of North America) cih te gel ahihi.\nZBCA pen Kawlgam a om ZBCM ( Zomi Baptist Convention of Myanmar) te tawh sumpi seh suah leh Mission nasep na tawh direch a ki zom te ahi uh hi.\nZBANA – pen kawlgam ah direch in kizop pih nei lo ding aa,mission na sep na te ah pawlpi tuamtuam dei dan neilo (EBC,SDA,RCM,AG,ZBCM,TBC,UPC )kuamah deidan neilo in sep zawh zahzah sep khop ding a ut teng kipawl na ahihi.\nZBANA pen Southern Baptist convention khut nuai a om,NAMB(North America Mission Board)te ii makaih na nuai aa kiphuan khia ki pawl na a hih manin,SBC tupna leh ngimna om bang in,damdam a kikal suan toto a hihi.\nHong tung ding May. 01. 2016(Sunday) ni ciang in zong-Zomi Baptist Church te Pastor pa Sia Pau Khan Khai(Rev.Tuang Khan Kap,Pyidawtha Baptist Church ii makpa) Ordination piak na ki nei ding aa,tua lai ah mikang association (Woodland Baptist Association,Grand Rapids,South Central Baptist Association)leh ZBANA Zomi Baptist Association of North America ki ci Association (3) pan Ordination Council teng in khut ngak na leh thupha piak na ki nei ding hi.\nHih lai a sim kha khempeuh in zong hong uap ciat unla, Mi nam leh Pasian aa dingin ma pangkhawm ciat ni cih kong zawn uh hi. Lungdam, Sia Nang Sian Piang\nPrevious: Ei-a bangteng? ~ Hau Za Cin\nNext: Tulaai Leitung Thuthang Tuamtuam Updates April 20, 2016


url: =Paikhiatna 14 | Siantongluan.net\nPaikhiatna 14 |\nTua ciangin Topa in Moses kiangah,\n"Israel mite kihei kikin Migdol leh tuipi kikal, Pihahiroth mai, Baalzefon nisuahna lamah giahphual a sat ding gen in. Tuipi gei, tua galkhatah giahphual na sat ding uh hi.\nBang hang hiam cih leh Faro in Israel mite thu tawh kisai genin, Sehnel gam sungah amaute tangciak uh hi. Sehnel gam in amaute khuhcip khin hi, ci ding hi.\nKeimah in Faro lungsim khauhsakin, amah in Israel-te hong delh ding a, Faro leh a mihonpite khempeuh ka zawhna hangin minthanna ka ngah ding hi. Kei, Topa ka hihna thu Egypt mite in thei ding uh hi," a ci hi. Amaute zong tua bangmahin gamta uh hi.\nMite tai khinzo hi, ci-in Egypt kumpipa kiangah a kigen ciangin, Faro leh ama nasemte ngaihsutna kikhel a, amaute in, "Eite na hong sepna ding panin Israel mite i paikhiatsak, hih banga i gamtat bang hi mawk ahi hiam?" ci uh hi.\nTua ahih ciangin amah in a leeng kithawi sakin ama galkapte la-in,\na kitengkhia leeng za guk leh Egypt leeng khempeuh a ukte tawh kuan khawm hi.\nTopa in Egypt kumpipa Faro lungsim khauhsak a, Israel mite kithamuanna tawh a paikhiat lai takun a delh hi.\nEgypt mite ahi, Faro sakolte, leengte, ama sakol tung tuangte leh a galkapte in amaute delh uh a, amaute giahphual satin tuipi gei-a a omna uh, Pihahiroth gei, Baalzefon nisuahna lam munah a pha uh hi.\nFaro hong nai ciangin Israel mite khuadak to uh hi. En in, amaute nungah Egypt mite hong kuan hi. Amaute lau mahmah uh hi. Topa tungah Israel mite kiko uh hi.\nAmaute in Moses kiangah, "Egypt-ah han a omloh manin sehnel gam sungah a si dingin kote hong paikhiatpih na hi hiam? Egypt panin paikhiatpihna tawh kote tungah bang hong bawl na hi hiam?\nKote hong hici omsak in la, Egypt mite na hong semsak in, ci-in Egypt-ah nang tungah hong gen hilo ka hi uh hiam? Bang hang hiam cih leh sehnel gamah sih sangin Egypt mite na sep ding kote-a dingin hoihzaw ding hi," a ci uh hi.\nMoses in mite tungah, "Lau kei un, kiptakin om un. Note-a dingin tuni-a hong sep ding Topa hotkhiatna mu un. Bang hang hiam cih leh tuni-a na muh uh Egypt mite, note in na mukik nawn kei ding uh hi.\nTopa in note-a dingin hong dosak ding a, note ahih leh na om hithiat ding uh hi bek hi," a ci hi.\nTopa in Moses kiangah, "Bang hangin kei tungah hong kiko na hi uh hiam? Israel mite mai nawtin a pai ding uh gen in.\nIsrael mite in lei keu tung tawnin tuipi a kantan theihna dingin na ciangkhut laamto in la, tuipi tungah na khut zanin tuipi khenkham in.\nAmau nungah Egypt mite hong pai-in, keimah in Faro leh a mihonpite khempeuh, a leengte, leh a sakol tung tuangte ka zawhna hangin minthanna ka ngahna dingin keimah in Egypt mite lungsim ka khauhsak ding hi.\nFaro leh ama leengte leh ama sakol tung tuangte ka zawhna hangin minthanna ka ngah khit ciangin Topa ka hihna thu Egypt mite in hong thei ding uh hi," a ci hi.\nTua ciangin Israel mihonpite mai-ah a pai Pasian vantung mi kikhinin amaute nungah a pai hi. Amaute mai panin meii khuam kikhinin amaute nungah ding a,\nEgypt honpite leh Israel honpite kikalah a pai hi. Tua lai-ah meii leh khuamial om a, zan tawntung khatlekhat kinai kha loin zingsang khua hong vak hi.\nTua ciangin Moses in tuipi tungah a khut zan hi. Topa in zan tawntung nisuahna huihpi hat tawh tuipi mutgawpin, tuipi pen lei keu-in bawl a, tuite a kikhen hi.\nIsrael mite, tuipi laizang lei keu tungah pai uh a, amau taklam leh veilamah kawm bangin tuite om hi.\nEgypt mite ahi, Faro sakol khempeuh, ama leengte, leh ama sakol tung tuangte in delhin tuipi laizang amaute nungah pai uh hi.\nZingsang ciangin Topa in mei leh meii khuam sung panin Egypt mihonpite en sukin, Egypt mihonpite phialgawp a,\namau leengpeite gumsak ahih manin man bekbakin hawl uh hi. Egypt mite in, "Israel mite kiang panin tai ni. Bang hang hiam cih leh Egypt mite hong langpangin Topa in amau-a dingin hong do hi," a ci uh hi.\nTua ciangin Topa in Moses kiangah, "Egypt mite tung, amau leengte tung, leh amau sakol tung tuangte tungah tui hong luankik theihna dingin tuipi tungah na khut zan in," a ci hi.\nTua ahih ciangin Moses in tuipi tungah a khut zan a, a zingsang khuavak ciangin a luan ngei bangin tuipi hong luangkik hi. Tua tui sung panin Egypt mite taikhiat sawm uh a, ahi zongin Topa in tuipi laizangah Egypt mite zogawp hi.\nTui hong paikikin leengte leh sakol tung tuangte leh tuipi sungah amaute a delh Faro mihonpite khempeuh tuum a, amaute khat zong suaktalo hi.\nAhih hangin tuipi kantanin lei keu tungah Israel mite pai uh a, amau taklam leh veilamah kawm bangin tuite a om hi.\nTopa in tua bangin Egypt mite khutsung panin tua ni-in Israel-te honkhia a, tuipi gei-ah Egypt mi a site, Israel mite in mu uh hi.\nIsrael mite in Egypt mite tungah Topa bawl nasepna lianpi mu uh a, mite in Topa a zahtak uh hi. Amaute in Topa leh ama nasem Moses a um uh hi.\nTedim Lai Siangtho / Laibu: Paikhiatna 14


url: =Kumthak Leh Lawhcinna ~ Rev. Dr. J.M. Ngul Khan Pau - Laibu Saal\nHome > Thuluui/Articles > Kumthak Leh Lawhcinna ~ Rev. Dr. J.M. Ngul Khan Pau\nKumthak Leh Lawhcinna ~ Rev. Dr. J.M. Ngul Khan Pau\nKumthak Leh Lawhcinna\nKum hong kihei ciangin i lungsimah hong tung ding kumthak - kum manpha, mavanna, lamzanna, daupaina, tuahphatna hileh cih i lunggulh uh hi.\nEdith Lovejoy Pierce in kumthak tawh kisai hih bangin na gen hi, “Laibu i phen ding a, laidal bangmah kigelh nailo i mu ding hi. Tua laibu min in hun hoih hunpha kici hi. Bangmah a kigelh nailo tungah i tangthu i gelh ciat ding hi. I gelh masak ni pen Kumthak kici hi,” ci hi. Laigelh mi Louise Fletcher Tarkington in, “Kipat thak theihna kici gam nuam mahmah om hileh tua lai panin ka kipan kik nuam hi. Mawhna, dahna leh ka angsung khualna puansia bangin ka pai dinga, ka tawm kik nawn kei ding hi,” ci hi. Khristiante adingin, i Pasian, i kipat thak theihna mun hoih penpen hi. Banghang hiam cih leh “i nuntakna tha hong dim kikkik hi” (Late 23:3).\nNgen ngam in (Claiming) (Aneu 1-4):\nPasian in Joshua kiangah, “Ka nasempa Moses si ta ahih ciangin tu-in ding in la, nang leh hih mite khempeuh hih Jordan kantanin Israel mite tungah ka piak gam sungah pai un. Moses tungah ka ciamsa bangin na khe in a totna mun khempeuh nang tungah kong pia hi,” aci hi (Aneu 2-3). A piak ging gam a om sa hi. Amau luah ngam dingin upna a neih uh leh amau aa hi ding a, luah ngamlo dingin uplahna a neih uh leh sehnel gam amau gam suak ding hi. Tua hangin a gamciam a tun nailoh uh hangin upna tawh nget ngam ding, upna tawh sik ngam ding amau tavuan hi. Upna tawh i muh nailoh, i neih nailoh Pasian in hong ciamsa a omte khempeuh ngen ngam, tuan ngam, luah ngam leng ei a nei kisuak ding hi. Kanaan gam luah dingin hong pai lai-un a gam a lei-ah mite teng uh hi. Pasian in a piak hangin luah ngam kei le-uh a teng mi om veve ding hi.\nMuang ngam in (Confidence) (Aneu 5):\n“Na nuntak sung tawntung kuamah in na mai hong khak zolo ding hi. Moses tawh ka om mah bangin nang tawh zong kong om ding hi. Nang kong tamasak kei ding a, kong nusia kei ding hi.” Hih thuciampa Pasian muang ngam leh Joshua lawhcing dinga, a muan ngam kei leh a lawhsam sa hi mai hi. Joshua kiangah a thuciam lian mahmah thum i phawk ding deihhuai hi. Khatna, “kuamah in khak zo lo ding” ci hi. Kei muhna ah mite hong khak bek hiloin ei leh ei kikhak tawntungzaw hileng kilawm kasa hi. Lawhcinna midangte ading bekin ngaihsunin nang mahmah a lawhcing dingin na kikoih kei leh nang leh nang a kikhak den nahi hi. Nihna, “nang tawh zong ka om ding” hi. Joshua in a dam sungin Pasian in Moses a ompihna tel mahmah hi. Tua hangin amah tawh omkhawm ding Pasian a muan ngam kisam hi. Jesu in, “Leitung a bei dongin note tawh kong omkhawm ding hi,” ci-in hong ciam hi (Mat 28:20). Thumna, “nang kong tamasak kei ding hi” hi. Hih bang thuciam muang ngam ding maw, na ci kha ding hi. A ciampa Pasian ahih manin lunghihmawhhuai lo hi. Pasian in, “Note ka hong nusia ngei kei ding a, ka hong tamasak ngei kei ding hi” (Hebru 13: 5). Hong nusia ngei lo, hong ompih den Pasian muang ngam leteh lawhcinna lampi tawn na hi ding hi.\nHangsan in (Courage) (Aneu 6,7,9):\n“Thahat in la, hang in; banghang hiam cih leh amaute piak dingin a pu a pate uh tungah ka ciam leitang hih mite na luahsak ding hi.” “Hang in” cih thumvei Pasian in Joshua tungah gen hi. Tua ciangin Israel mipite'n zong, “Na thupiakna leh na thute, na thupiak peuhpeuh hong langpangin a manglo mipa kithat ding hi. Thahat in la hang in,” aci uh hi (Aneu 18). Hangsan i cih ciangin lauh neilo cihna hi khinlo hi. Lauhna a neih hangin muan ngamna tawh gamtang cihna lam kawk hi. Joshua in lauh neilo hi leh Pasian in “hang in” thumvei tak cilo ding hi. Pasian na muan manin bang sem ngam ding na hiam?\nThumang in (Obedience) (Aneu 7):\n“Thahatin hang in la, ka nasem Moses in nang hong piak thukhamte khempeuh tawh kizui-in na gamtat ding limtakin ngaihsun in. Na paina peuhah hoihtakin na lamzan' theihna dingin tuate khat zong pelh kei in.” Pasian in kumpi Saul in siampite bekin a sep theih uh meihal biakna a piak leh Amalek mite a vekpi un thah ding a thu piak thu a manloh ciangin, hih bangin ci hi: “Topa in meihal biaknate leh biakpiaknate Topa' thu man' ding zahin deih ahi hiam? En in, biakpiakna sangin thu man' ding hoihzaw a, tuutal thaute sangin thu ngaih ding hoihzaw hi (I Sam 15:22). I biakpiaknate hangin Topa a lungdam mahmah ding hi loin i thuman manin a lungdam ding hizaw hi.\nZui Tawntung in (Consistency) (Aneu 7-8):\n“Na paina peuhah hoihtakin na lamzan' theihna dingin tuate khat zong pelh kei in. Hih thukham laibu na mangngilh ngei kei ding hi. A sunga kigelh thute khempeuh tawh kizui-in na gamtat theihna dingin sunlezanin na lungngaingai ding hi.” Pasian thu in “thukhamte khat zong pelh kei in, mangngilh kei in, sun leh zan na lung ngaingai ding hi” ci hi. Pasian thu zui tawntung ding, nisim-a thumanna in lawhcinna kizom paisuak ding hi. Topa Jesu in lenggui hiangte gah pha hih theih na dingin a bulpi tawh kizom paisuak ding, ci hi (John 15:4-6). Kizom tawntunglo hiangte gahlo ding hi. Tua mah bangin nget ngamna, muan ngamna, hangsanna leh thumannate a tawntung a neih ngitnget ding hi.\nKipumpiak in (Dedication) (Aneu 8-9):\nLawhcing dingin kipumpiak ngam kisam hi. Olympic a kimawlna ah kidemte kipumpiakna sang mahmah hi. America Olympic team in Colorado Springs ah kisinna mun nei uh a, kum li zawh ciang kimawl dingte tu'n zong kisinna nei toto uh hi. Tua banga kipumpiak zawhna hangin gualzawh pahtawina medal ngah uh hi. Sawltak Paul in, “Kimawlna sungah a kihel mi khempeuh in thu khempeuhah a pumpi uh uk ciat uh hi. Amaute pen a kisiathei pak a ngahna dingun a hanciam uh hi a, eite pen a kisia theilo i ngahna dingin a hanciam ihi hi,” (I Korin 9:25). Kisia thei pak pahtawina lukhu ngahna dingin mite kidem uh ahih leh eite'n a kisia theilo lukhu i ngahna dingin bangzahta in i hanciam kisam hiam? Tua mah bangin leitung galkapte in amau nuntakna kipumpiak in gal mai ah pang uh hi. Khris galkapte adingin bangzah takin kipumpiak kisam hiam?\nPasian in zon tawm ding gam ci loin “ka piak gam” ci hi. Tukum lawhcinna na neihna dingin ngen ngam in, piak dingin hong ciamsa hi. A piaksa gam liatna zong Pasian in pulak tektek hi. “Sehnel gam leh hih Lebanon panin gun lianpi Eufratis gun dong, ni a tumna lama Tuipi Lian lam, Hit mite' leitang khempeuh nangma gam hi ding hi,” ci hi (Aneu 4). Pasian in a piak gam nisuahna lamah Iraq gam, nitumna lamah Mediterranean tuipi, leilu lamah Lebanon dong ci hi. Israelte'n Pasian ciam gam khempeuh luah kha ngeilo uh hi. Jesu Khris ah hong ciamsa thuphate ngen ngam leng ei a hampha kihi dinga, ngen ngam kei leng ei a sumh kihi ding hi.\nLawhcinna thu kigelhna laibu ah “khuaivah” thu hih bangin kigelh hi. “Vanleng lam saite etna panin khuaivah pumpi leh a kha kibukkimlo hi. A pumpi adingin a kha tom lua hi. Tua hangin amau tuatna panin “khuaivah leng theilo ding hi,” ci uh hi. Ahi zongin khuaivah in tua bang thu thei se lo ahih manin khuaizu tampi bawl hi, ci-in kiciamteh hi. Mite'n nang bang ci hong gen uh hiam cih ngaihsutna tawh na hun beisak kei in. Mi hangsan i cihte in amau tawh kilawmlo ding na tampi semkhia uh hi.\nKipumpiakna i gen ciangin Kumpinu Esther a mipihte adingin “ka sih leh a si ka hi-zaw ding hi” acih leh Daniel lawmte thum milim maiah a ku'n loh manun “mei phualpi sungah khiatna” a thuak uh i phawk hi. Pasian gam i cih ciangin kipumpiak ngam ding zong hingiat hi. Tua banga a kipumpiak mite Topa'n lawhcinglo in omsak ngeilo hi. Leitung adingin a kipumpiak mite'n zong minphatna a ngah uh leh vantung ading a kipumpiak mite in bangzahtakin pahtawina ngah ding uh ahi hiam!\nLaibu khat ka simna ah Pasian thu hanga mi lawhcing dingte'n thu li lim ngaihsut mahmah uh hi kici hi. Khatna, Pasian thu sungah amau nuntakna nga. Nihna, Pasian thu limtakin ngaihsut ngeungau den uh hi. Thumna, Pasian thu in hong hilhna bangin gamta uh hi. Lina, Pasian thuciam bangin a gah lo dingin lametna nei uh hi. “Lai Siangtho Pasian thubu, ka neih manpha penna hi” cih la ka sak simin Pasian thubu Lai Siangtho ka neih manpha pen hi takpi hiam cih ka ngaihsun thei hi. Ka neih manpha pen ahih leh ka sim tawntung ding hi. Ka sim tawntung hiam? Ka sim tawntung leh a thute ka zui tawntung hiam? Mavan daupaina, gualzawhna, lamzanna, matutzawhna, leh lawhcinna na neihna dingin “Lai Siangtho” ah ciahkik ni.\nKumthak thupha note khempeuh tungah hong tung kim ciatta hen.\nItem Reviewed: Kumthak Leh Lawhcinna ~ Rev. Dr. J.M. Ngul Khan Pau Description: Rating: 5 Reviewed By: Cinpu Zomi